CEZARINA ADAMESCU 


Alena, prinţesa tristeţilor albe 


- poveste poematică — 


GALAŢI, EDITURA ARIONDA 


CUVÂNT DE-NCEPUT SPUS ÎNTR-UN MINUT 


Povestea pe care vreau să ţi-o spun, copile, 
nu se află-n cartea de citire. Nu se află nicăieri pe 
pământ, decât la mine-n cuvânt. 

Şi-o să rog vântul să nu mi-o zboare, 
fiindcă am cules-o din Soare. 

Povestea mea e ca o jucărie, pe care-o 
găseşti într-o casă de hârtie. 


E o poveste plină de lumină, ca dimineaţa 
aceasta senină. 

Și are o mulțime de eroi, ca mine, ca tine, 
Ca voi. 

O poveste încărcată de mistere pe la colțuri 
şi prin unghere. În care, pentru dezlegarea 
şaradei nu ti-ar ajunge nici cele o mie şi una de 
nopți ale Sheherazadei. 

O poveste pe care s-o scrii cu rouă, pe 
lună nouă. O asemenea poveste, cum v-am mai 
Zis, se găseşte numai în Paradis. De îngeri plină, 
ca un crâmpei de lumină. O imagine diafană. O 
icoană. 

O poveste cum nimeni n-a mai Scris, decât 
poate, în vis. Muiată-n raze de soare, să-ți facă-n 


orice zi sărbătoare. Desenată cu așchii de stele, 
pe pereții inimii mele. 

Mă las, aşadar, legată fedeleş de condei, să 
mă ducă pe sub tei, pe strada Domnească până 
prestigiul o să-mi mai crească. 

lar dacă vreun erou va da bir cu fugiţii 
jucându-mi feste, îl aşez binişor, la locul lui în 
poveste. 

Asaltată de asemenea cor de năluci, unde 
poți să te duci, să evadezi, să creezi, dacă nu 


găseşti măcar un loc să visezi? Fiindcă v-am zis, 
tot omul are nevoie de-un vis. 

Un vis subțirel, cât un firicel de fum, să-l 
infăşoare pe degețel şi să-l aşeze-n album. Să-i 
mai țină de-alean, încă un an. Fără escală, până 
mergem la şcoală. 

lar eu o să mă-ntore pe un coridor 
intortocheat, de unde-am plecat, la gândul dintâi, 
de căpătâi. 

Îmi doresc, aşadar o cărticică drăguță pe 
care s-o vâre Moş Neculai în ghetuţă. 

Fiindcă-i numai atâtica o va răsfoi furnica. 
Curios precum îi este felul, o va roade şoricelul. 

Filele aripa-i Sscutur, când o s-o sărute-un 
flutur. Tuturora, vrând să fie un prilej de bucurie. 

Dacă nu mă voi pricepe, alt copil o va 
începe. 


4 
Cum? Tot eu s-o scriu? Fie, cât nu-i prea târziu. 
Inc-un lucru vreau să ştiţi: în această poveste, 
sigur o să vă regăsiți. Cine nu se recunoaşte pe 


sine, întreg sau în parte, n-are decât să citească 
ACEASTA CARTE! 


CAPITOLUL I 


In care autoarea vă dă bineţe şi veţi afla câte 
ceva despre tristeţe. 


Era pe vremea când râurile curgeau toate în 
sus şi soarele răsărea dinspre apus. 

Când ploua din cer licurici, logodindu-se cu 
furnici. 

Când, de luni până luni îţi ieşeau în cale 
numai căpcăuni, însoțiți de Ilene Cosânzene. Când 
îti intrau în cap gărgăuni printr-o supapă şi pas de 
mai scapă.Când existau şcoli de vrăjitoare, pirați şi 
magicieni şi mulți liceeni cu alură de marțieni 
preferau acest sistem de învăţătură care-ţi dădea 
totul mură-n gură. 

După frecventarea acestor şcoli înalte, 
piraţii puteau trăi pe uscat, ca fraţii. Îşi schimbau 
domiciliul şi stilul. Nu mai jefuiau corăbii, ci tăiau 
frunză la câini şi dădeau mămăligă la vrăbu. Din 
când în când, schimbau decorul şi lucrau cu 
calculatorul. 

Nici nu mai trebuiau să jefuiască bănci 
bogate, căci aveau la dispoziţie bănci de date. 

Care, furate pe Internet, le aduceau îmbunătățiri la 
buget. 

Ce trist, vă spun din intuiție de accea în 
mările toate, piraţii erau pe cale de dispaniție.Nu 
mai vedeai capete de mort pe catarg, oricât de 
mult te-ai fi dus în larg. 

Meseria asta veche, fără pereche odinioară, 
era acum uitată. Totuşi autorităţile se străduiau s-o 
reînvie, aşa ca să fie. 

Nu mai vorbesc de şcoala de vrăjitoare, care 
avea mare căutare. Toate fetele cumsecade, de la 
cea mai mică la cea mai mare, voiau să se facă 
vrăjitoare. Îşi luau binişor caii-n spinare şi o 
porneau pe răzoare, să caute iarbă de fiare. Mai 
precis, iarbă de matostat (sau piatră de matostat, 
na, c-am uitat!). Învăţau să fabrice licori, care să 
vindece de lingori. De dor şi de alean, vindecau cu 
şofran, care de galben ce este, nu are loc în 
poveste. 

Mi se pare firesc, să vă povestesc despre 
vremea aceea minunată, în care trăia cea mai tristă 
fată din câte există pe nume Alena cea tristă. 

Deşi se născuse (nimeni nu-i socotea vină) 
în Țara tristeților fără pricină, vecină cu Tara 
Râsului şi a Plânsului, cădea uneori în mrejele 
fanteziei, ceea ce, dacă privim cu realism, îi dădea 
o oarecare notă de optimism. 


În Ţara tristeţilor fără pricină, nici măcar 
cavalerii în floarea vieții, nu puteau alunga 
nălucile tristeții. 

Nimeni, nimeni pe pământ, de atunci şi 
până recent, nu se încumetase să le doboare, nici 
măcar Pelerinul Absent. Aşadar în această ţară, 
tristeţea era în floare. Floarea tristeții? Mă veți 
întreba ca isteţii. Unde se găsea oare, asemenea 
floare? Pe toți pereţii precum iedera agăţătoare? 
Aş! Era mai curând floarea zânelor ceţii, a ploilor 
lunguieţe aşteptate de nibelungi; a umbrelor prea 
lungi şi subțiri, să tot vezi şi să te miri de 
asemenea năluciri. Năluci albe, gri, negre foarte 
integre, nălucile amintirii şi ale altor enigme ale 
firii. 

Zi şi noapte norii încingeau aerul violaceu, 
cu un brâu cenușiu, de aceea, din tată-n fiu, toți 
erau răpuşi de gânduri sumbre, ca nişte momâi 
lălâi. 

Într-un ținut mai spre sud, locuia un om 
aprig şi hidos la înfăţişare numit Harpo cel Mare. 
Fire haină, el stăpânea Țara tristeților fără pricină. 

Îi plăcea să audă în jurul său numai oftaturi, 
tânguiri şi suspine, iar locuitorii de la oraşe şi sate 
aveau toți inimile întristate. Nici urmă de zâmbet 
nu vedeai vreodată, pe vreun obraz de băiat sau de 


fată. Aşadar, lumea era toată încruntată. 

Ca şi când ar fi fost închişi între ziduri, 
căpătaseră de timpuriu, numai riduri. Brazde 
adânci erau împlântate până şi pe obrazuri de 
prunci. 

Toate frazele începeau cu of, ah şi vai! 
Puteai să stai mult şi bine în ținut şi nu ai fi ştiut 
să rosteşti o glumiţă, o vorbuliță de duh, să tragi o 
păcăleală fără fereală, să compui o melodie hazlie, 
ŞI nici un om din popor nu auzise de cuvântul: 
umor. 

În cercurile înalte, auzeai numai plânsete 
înăbuşite şi văicăreli fără noimă, de-ai fi zis că e 
interzis cu desăvârşire să dai frâu liber râsului 
sănătos sau măcar vreunui zâmbet misterios. 
Muzicanţii umblau abătuți ca-n sala paşilor 
pierduţi, pentru că prinţeselor şi domniţelor nu le 
plăceau cântecele de voie bună, sub clar de lună. 
S-au trimis chiar iscoade la palat şi s-a constatat că 
toate cântecele aveau tonuri elegiace, încât în 
inimă simţeai numai ace, de o vreme încoace. 

De alminteri, nimeni nu a mai scris poeme 
fiindcă nu mai era vreme. Se făceau picto-poezii 
pentru copii, adică poezii pictate, schiţate, 
crochiuri gravate, care aveau toate câte ceva lipsă, 
de parcă fusese eclipsă. 

Cam aceasta era atmosfera, în emisfera 

tristeții. Nici ciulinii, nici Scăişorii nici măcar 
scaieții nu mai puteau mângâia pe cineva, fără să 
lase o zgârietură în natură. 

Asemenea viață nu mai era de trăit şi 
negreșşit trebuia să se schimbe ceva; alminteri, 
până şi ţâncii, tot făcând de plâns feţe-feţe, s-ar fi 
îmbolnăvit de tristeţe. 

S-au chemat vrăjitoare, de la Şcoala 
ajutătoare, călare pe mături sau învelite în pături, 
care mai de care, tristețile să le doboare. 

Acestea au stat ce-au stat la sfat şi până şi 
fețele lor s-au întunecat, de nu mai puteau râde hi! 
hi! când voiau să-i sperie pe copil. 

Şi, ceea ce nu se întâmplase cât veacul, 
acum erau pe cale să-şi piardă şi leacul şi 
începuseră să plângă ca la mort. Fără amuletele şi 
talismanele lor, rămăseseră sărmanele,fără ajutor. 
Degeaba au adus ofrande şi au dansat sub clar de 
lună, sau în plină furtună pe coji de nucă, tristețile 
nici vorbă să se ducă. 

Fachiri vestiți dansau rep şi rock, de-a 
dreptul în foc. Şi fiindcă deveniseră imuni, dansau 
cu tălpile chiar pe tăciuni. Apoi băteau step într-o 
lumină verzuie, pe cioburi de sticlă şi cuie. 

Au chemat-o chiar şi pe Alena, să danseze 
cu ei macarena. Dar fata, asta-i nostimada, ştia să 
danseze numai lambada. O mie şi una de nopți a 

dansat-o ca-n Sheherazada, dar n-a fost chip 
nălucile să le-îmblânzească şi să le facă să-i 
părăsească. 

Alena era foarte frumoasă. Avea un păr 
negru corb şi orb să fi fost tot vedeai cu câtă grație 
păşea din odaie-n odaie. Iar la lumina stropilor de 
ploaie îi observai lujeri de lacrimi pe faţa bălaie. 

De ce oare avea inima sfâşiată de doruri, 
această serafică fată? Ei bine, ştia orişicine, 
logodnicul ei, viteazul Atar, deşi-i adusese în dar 
un elixir ca să-i mai alunge tristețea amară, 
plecase la luptă cu Raf, hrăpăreţul cel fără de ţară. 
Și fata ofta şi se ofilea de dorul acestui viteaz cu 
palid obraz. 

Harpo cel crud împreună cu Raf, făceau 
deseori jaf în ţară, furând fete frumoase din case. 
Se lăudaseră că ar s-o răpească şi pe biata Alena 
într-o zi ținând-o ostatecă în pădurea sălbatecă şi 
uscată, de toate fiarele abandonată. Toată lumea 
era îngrozită de această ştire nemaipomenită. 
Plângea şi se temea ca de piază rea. 

Aşa cum spuneam, o mie şi una de nopți a 
dansat din zori până pe-nserat, dar lumea nu-nceta 
din oftat. Ofta şi ofta şi tot suspina întreaga suflare 
de la oameni la păsări şi animale. Ba chiar şi peştii 
cât sunt ei de taciturni şi de uzi, rămăseseră, de 
tristeţe, mofluzi! 

O armată de năluci înveşmântate în giulgiu 
cernit, o vizitau necontenit şi ea căzuse în mrejele 
lor. Suspinând de dor îşi aştepta cavalerul sortit să 
se întoarcă, viu şi nevătămat din acel aprig război 
blestemat. 

Doica Luna, cea care-o crescuse din leagăn, 
ca şi când tristeţea ei n-ar fi fost de ajuns, îl chema 
deseori pe vestitul Bob de Plâns, un menestrel de 
la castel care, cu lyra măiastră, îi cânta Alenei pe 
sub fereastră: 

Fată dragă, preafrumoasă, 
mâine-poimâine mireasă, 
spune-mi cum să te alin, 
însumi, dacă eu suspin? 

Şi mi-e vocea înecată 

de-o tristețe-adevărată, 

şi mi-e glasul tot mai strâns, 
căci mă cheamă Bob de Plâns. 
Lyra mea cea cristalină, 

de melancole-i plină, 

şi m-apasă grea mâhnire, 
fundcă-s fără de iubire; 

şi degeaba cânt la lună 

căci nu aflu voie bună, 
elixir de bucurie 

să ţi-l dăruiesc şi ție. 

Hai, alungă-ți întristarea 

ŞI priveşte iarăşi zarea, 
poate ţi-o veni sorocul 
să-ţi găseşti curând norocul. 

Astfel îi cânta Bob de Plâns frumoasei 
Alena, care suspina şi mai tare de-ți era mai mare 
mila şi trebuia numaidecât să întorci fila, altfel te 
apuca melancolia şi pe tine. 

În fine, arlechini şi pitici se adunau prin 
pieţe să găsească un antidot la nespusa tristeţe. 

În centrul oraşului de Ametist, exista un 
club în stil cubist sub terasa împodobită cu glicine. 
De acolo se auzea o orchestră de bocete şi suspine, 
pe tonuri diverse: şterse, acute sau abătute. 

Cum se distrau locuitorii, sau ce făceau ca 
să alunge norii? 

Citeau hărți şi scheme şi învățau teoreme. 
Teorema beţelor de chibrit, a timpului oprit, a 
nervilor tociți în zadar şi, foarte rar, teorema 
turnării gazului peste jar, şi a fluturatului din 
batistă într-o gară tristă. 

Cărțile, şi-aşa lipsă, erau citite numai cu 
ochelari de eclipsă. 

La bal, mergeau cu ochelari de cal şi dansau 
după sarabandele ploii, până la ziuă, când plecau 
să bată apa în piuă. 

CAPITOLUL II 


În care facem cunoştinţă cu Jupân 
Catastif, despre Piticul cel Spân, care se va 
declara Stăpân peste timp, şi cum s-a zvonit, în 
faldurile dimineţii, despre maşina infernală a 
tristeţii. 


kkk 


În ţinutul despre care v-am povestit, trăia un 
am vestit, ca un calif, pe care-l chema Jupân 
Catastif. 

El avea un registru imens, cu scoarțe 
jerpelite şi aproape mucegăite, în care nota cu 
meticulozitate, toate poveştile aflate de o vreme 
încoace. Registrul avea multe intrări şi ieşiri în 
care pătrundeau amintiri, încât, nu se putea să nu 
te rătăceşti colindând printre atâtea poveşti. Pentru 
cei ce mint, registrul era un adevărat labirint, prin 
care colindai printre perdele şi văluri, ca în serai. 
Vai de cel ce nu putea continua povestirea, căci nu 
mai găsea niciodată ieşirea. Aşadar, ca să-l 
întâlneşti, trebuia să ştii o mulțime de poveşti, să 

călătoreşti în caleşti, pe cai năzdrăvani, fără să dai 
bani, până la marginea pustiei, pe aripile fanteziei. 

Pe acest născocitor neîntrerupt de poveşti, 
nu se putea să nu-l îndrăgeşti. 

Se presupune că născocea poveşti misteri- 
oase despre rombile şi babaroase, punându-i pe 
ascultători să trudească, să descâlcească itele 
poveştilor de adormit vrăbule şi porumbiţele. 

Dacă povestea avea un final prea banal, 
normal că trebuia găsit unul fără egal, pe care 
Jupânul îl trecea repede în registrul său. 

Orice nătărău, spunea el, fără veste poate 
scorni o poveste, dar nu poate trece peste pricina 
tristeţei dacă nu are parte de puţină... tandrete. 

Citise el undeva, că omul e cu atât mai 
nefericit cu cât e mai puţin iubit. 

Jupân catastif citea în bobiţe de rouă, când 
era lună nouă. În boabe de apă, în noduri şi semne, 
sau în jarul din lemne, lucruri demne de luat 
aminte. Încă de mic învățase ca un năuc, scrisul pe 
frunze de nuc, scrisul cu tălpile, lhpa-lip pe dunele 
de nisip. lar când avea să îmbătrânească, dorea să 
ştie să citească bolta cerească. 

Aşa aflase unele taine din univers după al 
stelelor mers, după memoria bobiţelor de rouă, 
când stă gata să plouă. 

El tot descifra şi din când în când, murmura 

ca pentru sine: 

- Va fi minunat! Ce bine! Curând voi 
descoperi pricina acestor tristeți, pe care bieții 
oameni o încearcă de la naştere şi până la moarte 
şi de ce nu au parte la fel ca întreaga omenire 
măcar de un strop, de fericire. 

Aflase nu demult cele patru ceasuri ale 
tristeții, corespunzătoare etapelor vieții: tristețea 
de lapte, care ținea de la nouă la şapte şi era ca un 
fulg de nea, căzut pe catifea. Tristetea de abanos 
care durează cât eşti tânăr, frumos şi doare până la 
os; tristețea de adult care doare şi mai mult şi ţinea 
de la ora cometei, la ora dimineţii şi, în sfârşit, 
tristeţea ceţii care ţine toți anii de humă ai 
bătrâneţe. 

Fiecărei vârste îi corespundea un ceas astral 
egal cu scurgerea a şapte clepsidre de cristal. 
Odată descoperit acest amănunt, Jupân Catastif 
deveni cărunt. Vezi bine, era acum înţelept şi 
putea ţine piept oricărui astrolog cu renume. 

Întreaga lume venea să-l consulte, sau doar 
să-l asculte, cum îşi depăna zecile de amănunte 
despre timp, sau despre cum va deveni el Stăpân 
în Olimp. 

Într-o zi, în timp ce luna ascunsă după un 
copac, muşca din soare bucată cu bucată, îi pică 
mură-n gură vestea absolut incredibilă, că o 


16 


ameninţă un vârcolac. 

La megafon, o voce cam tristă şi hârâită, 
anunţa că toată circulația fusese oprită, fiindcă 
Piticul cel Spân care locuia într-o claie de fân, 
confecționase o bombă din faldurile ceţii, care era 
nici mai mult nici mai puţin, maşina infernală a 
tristeții. 

Locuitorii speriați, îşi aruncau unii altora 
priviri neputincioase şi se refugiau cu toţii în case, 
ca nu cumva din nebăgare de seamă, bomba cu 
pricina să explodeze şi să împrăştie teamă în 
sufletele lor şi-aşa înegurate. 

Atmosfera deveni cât se poate de apăsătoare 
ŞI mic cu mare, chibzuiau cum să scape de 
încurcătura fantastică. 

Au hotărât să se strângă la Clubul cubist, 
acolo, unde se întâlnea artist cu artist, mic sau 
mare să țină o adunare. 

Să vedem ce va fi în capitolul următor, 
dragi copil. 

CAPITOLUL III 


Iată că fără veste, începe adevărata 
poveste. Eroii noştri pleacă fiecare, cu mic cu 
mare, în aburii dimineții, Să găsească maşina 
infernală a tristeţii. Vom afla multe piedici care 
le vor da de furcă şi fiecare, cum se descurcă în 
fața încercărilor uşoare sau grele şi cum vor 
scăpa de ele. Povestea aceasta ne îmbie să-i 
însoțim în călătorie. Ce mai tura-vura, începe 
aventura! Să păşim peste o ulucă, dacă ne-a 
apucat dorul de ducă! 

Şi-acum, s-o pornim în goană, hai, ca 
haiducii lui Şepte-Cai. Să intrăm în adevărata 
poveste, că-nainte, mult mai este! Şepte-Cai 
logocai care te pot duce în rai. Cu şapte stele 
logostele în frunte tintați, de parcă ar fi frați. Cai 
ce poartă numai prinți în spinare şi scapară foc la 
picioare. Care, nu numai că au grai-grăurean dar şi 
nechează din zori până-n amiază. Au cozile 
împletite dintr-o mie de fire, să poftească cineva 

să se mire. Dragii de ei, din copite scot numai 
scântei. Ca nişte lei paralei zboară pe coamele 
vântului, cu mult deasupra pământului. Zboară ca 
o sfârlează fără fofează. Şi-n toate graiurile 
nechează şi pe toate plaiurile galopează. În galop, 
tropa-trop, pe lângă un plop, pe lângă un stejar, 
mănâncă Jar. 

Pe un asemenea  năzdrăvan armăsar, să 
plutim ca pe un lac de cleştar, biciuiți cu har. 
Împroşcaţi cu stele, să mai uităm de rele. 

O herghelie de cai neînşeuaţi, proaspăt 
spălați şi ţesălați. 

Să ne plouă cu rouă şi mărgăritare, din cap 
până-n picioare, şi soarele să ne mângâie din 
creştet până-n călcâie. Să fim acoperiți cu pudră 
de lună nouă, să nu ne mai ningă şi plouă. Să nu 
mai vedem feţe pline de tristeţe. Să căutăm mult şi 
bine fără să dăm de suspine. Să nu ne mai fie 
glasul strâns, de atâta plâns şi peste plete să ningă 
doar cu margarete, iar peste pestelci, cu corniţe de 
melci. 

Cu Pegasu-n frunte, să ne facem luntre şi 
punte şi să ne pierdem în ale poveştilor amănunte. 

Să pornim cu o herghelie de telegari 
conduşi de un grup de ştrengari. Să ne luăm în 
buzunare cât mai mult aer de respirare, ca pentru o 
sărbătoare. 

Să ne împresoare ca o nălucă dorul de ducă. 

Gata. Sfârşiți hărmălaia. Că doar nu ne 
jucăm de-a puia-gaia. Şi nici de-a ielele încălecați 
pe toate nuielele. Nici măcar de-a cocoarele, 
călare pe mătură precum vrăjitoarele. 

Cât suntem noi de voinici, să pocnim din 

bici, să punem aripi caleştilor, măcar până-n 
oraşul stelar din ţara cuvintelor. 


ste sh sh 

CAPITOLUL IV 


În care aflăm care şi cum, au venit de pe 
drum, Să se Sfătuiască fiecare încotro s-o 
pornească, pe rând, şi nu ca orbeţii, în căutarea 
maşinei infernale a tristeții. 

Se aflau aşadar acolo: Lăcrimel, ținând-o de 
mână pe surioara sa Lăcrămioara. Doica Luna- 
Miruna, cea care-o legănase pe Alena , împreună 
cu mătuşa sa, Zena. Gândurel şi Gândurica erau şi 
ei pe aici, ciufuliți ca doi arici. Bosumflea şi 
Văicărica cea care plângea din nimica, Mohorici, 
care prindea muşte cu pliciul, plici-plici. Se mai 
afla Prinţul Suspin care cânta din frunză doine de 
alin. 

Ca să se afle în treabă, se învârtea pe acolo 
şi Mohorel, cel mai mărunţel de statură, dintre toți 
cel care turuia timpul, parcă avea o sfârlează în 
gură. Foarte îndrăgită era Tristana-Dolofana, cea 
căreia, de o vreme încoace, gândurile nu-i dădeau 
pace. 

Câțiva oaspeţi din Țara Plictiselii fluierau în 
dorul lelii. 

Enormito — un cetăţean diform şi plin de sine 
socotea că nu era fietecine. 

Soriolo şi Sorileta care făceau naveta, de la 
munte la mare să facă băi de soare. 

Aceştia doi, nimeriseră acolo ca să se afle în 
treabă. Formând o pereche grozavă, cu ochii lor 
luminoşi, erau amândoi, nespus de frumoşi. 

Signor Venti —un ins tulburat şi dezorientat 
sufla pe nări, în patru zări. 

O figură aparte, de parcă ar fi fost scoasă din 
carte, făcea Doamna Meta-Lioreta, visătoare 
delicată, ca o prințesă adevărată; sensibilă şi 
cuminte, scria în munte o romanţă fiebinte. 

Şi cu toate că avea imbolduri lirice, scria şi 
versuri satirice. 

Abso, era un tânăr visător, cu chipul pierdut, 
însetat de absolut. 

Erau, apoi, doi actori veşnic cu capul prin 
nori, pe nume Miorel şi Miorina şi nu ştiu care-i 
pricina, dar se spune că aceştia doi, într-o Joi, 
jucaseră într-o piesă acelaşi rol de compoziţie: o 
bătrână ducesă care suferea de lingoare, moştenise 
un castel de nisip şi un labirint cu fosile de câteva 
sute de kile. 

Un personaj interesant mai era şi Zorin, cel 

puțin după înfăţişare, era nervos, repezit, de parcă 
atunci fusese trezit din somnul cel dulce şi voia să 
se culce. 

Lior era un tânăr fermecător; manierat şi 
subțire, se pregătea să devină mire. De aceea se 
dădea numai cu parfumuri fine care, pe logodnica 
sa Viorela, o fascinau. 

Un tip ciudat era Domnul Relativ, care, fără 
nici un motiv îţi explica cum că totul e aşa şi aşa, 
nimic nu era Sigur, nimic precis, ca şi când viața 
s-ar petrece în vis. 

În sfârşit, mai era acolo Cavalerul Amat, 
bărbat de vârstă mijlocie, care iubea natura, şi 
toate cele, având aura unui sfânt, pe pământ. 
Vorbea pe rând şi în acelaşi timp cu păsările, 
animalele şi cu peştii, trimitea veşti la zmee pe 
aripi de curcubee, cânta laude şi imnuri celeste 
tuturor creaturilor lumii aceste. 

Mergea pe vârfuri de teamă să nu rănească 
țărâna cu tălpile goale şi mângâia cerul moale cu 
mâna. El avea un telescop, pe care-l folosea cu 
unicul scop, de a vedea prin lunetă tot ce se 
petrece pe această planetă, pentru a putea interveni 
în caz de necaz. 

În sfârşit, sosi şi Pelerinul Absent care, 
poposise recent în această țară misterioasă. Dar se 
făcea că nu-i pasă de problemele grave ce se 

anunțaseră. 

Toţi aceşti pământeni veniseră pe jumătate 
împinşi de curiozitate, pe cealaltă cuprinşi de 
timiditate. Aduceau ofrande petale de flori,în 
felurite culori, lacrimi, suspine, în fine, rugăminți 
fierbinți şi dansuri pe melodii languroase. 

Dansatoarele aveau la glezne legaţi clopoței 
de cristal şi dansau ritual după cimbal. 

Poeţii aclamau versuri elegiace, sărace-n 
tonuri şi tânguitoare, acompaniate la ţambale. 

În continuare, veţi afla neapărat de ce s-au 
adunat aceştia la sfat. 

CAPITOLUL V 


Facem cunoştinţă cu vestitul Cavaler 
Vorbă-n Vânt, care ţine un cuvânt lung şi deşirat 
despre ce trebuie să facă neîntârziat. 

Când toți fură strânşi laolaltă, începu sfatul. 
Primul luă cuvântul, cu o voce înaltă, Cavalerul 
Vorbă-n Vânt şi ţinu un discurs vreme de-un ceas 
ŞI ceva, care începea cam aşa: 

- Stimaţi frați, trişti şi îngândurați! 

Ați auzit vai, nemaipomenita veste, despre 
maşina infernală a tristeţii, care a căzut peste noi. 

Să nu credeţi că e lucru de şagă! Şi oricât 
v-ar fi tristeţea de dragă, fiindcă v-aţi învăţat cu ea 
părcă ar fi o acadea, trebuie pun capăt imediat 
acestei situaţii de nesuportat. 

Să ne unim, aşadar, forțele, să luăm la 
noapte torţele şi să purcedem numaidecât să găsim 
maşina infernală, care, ne-a făcut viața din 
firească, anormală. 

Vrem să ne întoarcem la aerul senin şi 
candid, propriu firilor aceste blajine, la liniştea 

dintâi care ne-a fost rostul de căpătâi. 

Pentru acest motiv doresc ca fiecare să vină 
cu ce are, şi ne-ar putea fi de folos. 

Nu vă daţi înapoi, răpiți de gânduri sumbre şi 
de această armată de umbre, care bântuie oraşul 
de-a lungul şi de-a latul. Să nu mai fie nicicând 
zori de ceaţă şi albeaţă, zori de seară galbene de 
ceară sau de cenuşă strecurându-se pe fereastră, 
sau uşă. 

Soarele să strălucească şi să tămăduiască, de 
această boală a tristețiu fără pricină. 

Să fie lumină şi pacea în suflete, din nou să 
revină. 

Aşa cum scrie în scripte, Harpo cel Mare 
ne-a făcut destule zile fripte. E vremea unei 
schimbări şi a unui regim mai acătări. O vom 
alege pe frumoasa Alena Regină şi ţara va deveni 
iarăşi senină. 

Zâmbetul se va înstăpâni pe buze şi o mie de 
muze ne vor da ghes să compunem poezii mai 
ales. 

Vreau să aud din nou clinchete de râs 
cristalin, care te ameţesc ca un vin. Mi-e un dor 
nebun de voie bună şi să mă-nbie o plăcintă cu 
zâmbete şi cu mult haz, să mai uit de necaz. Reţeta 
am primit-o de la pistruiaţii din oraşul Azuro, care 
sunt neîntrecuţi în ale bucuriei. 

Să pornim cu toții, fetele şi băieţii, să găsim 
maşina infernală a tristeţii. 

Să mergem aşadar, chiar acum, să ne 
pregătim pentru drum. 

Mâine, la ora de fum, purcedem la drum. 
Fiecare să aibă costum de călătorie, cravată 
portocalie, pălărie, rucsac, aţă şi ac, pantofi uşori 
legaţi cu sfori şi ochelari de eclipsă. Nu, mai bine, 
lipsă! 

Eclipsa, nu se anunţă, chiar dacă sunt mulți 
fani, decât peste două sute de ani. 

Când pregătirile vor fi gata, fixăm data 
plecării, cam pe la fluxul mării. 

Cine are de spus ceva, să spună, numai să nu 
fie minciună. 

Nimeni nu spune nimic? 

Parcă ne-am afla în ajun de taifun, aşa 
sunteți de tăcuți. 

După această cuvântare s-au despărțit 
fiecare, având în minte o listă cu tot ce există şi ce 
nu există pe lumea aceasta nespus de tristă. 

CAPITOLUL VI 


În care facem cunoştinţă cu Domnul 
Alfabino, regele propoziţiilor şi al semnelor vii, 
născocite în număr de mii, un alfabet fabulos în 
care fiecare semn, înseamnă un îndemn. 

A doua zi, s-au întâlnit pe rouă. Începeau o 
viață nouă. 

Primul care sosi la întâlnire fu Domnul 
Alfabino. El descoperise încet-încet, întregul 
alfabet al tristeții, semnele vieții ca nişte cuvinte 
misterioase, deosebit de frumoase. 

Ştia graiul angelic, foarte bine, şi alfabetul 
uimirii de sine. 

Cu aceste bagaje putea călători prin gări şi 
triaje, ba chiar ieşi nbu vă mint din orice labirint. 

Semantica descoperită de el, adică ştiinţa 
semnelor model, nu era grea defel. Era alcătuită 
din cuvinte color şi incolore. 

Domnul Alfabino purta cu emfază un fuior 
de barbă stufoasă şi încâlcită, în care ascundea 

povestea unei litere fermecate. 

Când ceilalți începură să se adune, el prinse 
a le spune: 

De prin sarici, de prin tolbe, 
vă aduc cercei de vorbe, 

să le puneţi la urechi, 

ca pe vişine, perechi. 

Vă mai scot din pălărie 
Alfabetul jucărie, 

să deprindeți pe-ndelete, 
literele-n cete-cete. 

Şi vocale şi consoane 

o duzină de bomboane 
pentru când vă va fi foame, 
de cunoaştere şi har, 

care-i prețiosul dar 

ce vi l-au lăsat părinții, 
după iscusința minții. 

- Domnule Alfabino, îl întrerupse cu un 
suspin Zorin, astăzi ce literă v-aţi hotărât să 
vorbiți? 

- Tinere, fiind o stare excepțională, aşa-zisă 
de urgenţă naţională, nu am nici o reticență şi voi 
vorbi cu toate literele alfabetului, spre bucuria 
tineretului, care abia aşteaptă să se uite în 
dicționare. Aşadar, cu puţină ambiţie, aveţi 
întregul dicționar la dispoziţie. 

- Aşa mai merge, pentru că e foarte greu să 
fii rege printre cuvinte şi să le păstrezi pe toate în 
minte. Oricât ai fi de cu minte n-ai habar, cum şi 
când poţi ajunge, de-a dreptul în dicţionar, mai 
spuse Zorin şi mai trase un suspin! 

- Vai, spuse Abso cufundat în taine, dar asta 
nu e rău, zău! Poţi ajunge celebru fără efort, chiar 
înainte de a fi mort. Pătrunzi în dicționar binişor şi 
apoi aştepţi, post-mortem, dreptul de autor! 

- Ce mai calea-valea, puse lucrurile la punct 
Alfabino, eu vă spun clar: fiecare trebuie să se 
ferească de aşa-zisa limbă păsărească. 

- Ce e limba păsărească maestre, întrebă 
Miorina, vreo limbă străinească? 

- Nu vreau să amestec vorbe, ca zarzavatul 
în ciorbe, răspunse înțeleptul, specialist în cuvinte. 
E mai cuminte ca fiecare să vorbească, vorba ce-a 
vorbit de la casa părintească. Limba aşa-zis 
păsărească nu cea de zburătoare cântătoare, ci un 
fel de sluțire a cuvintelor corecte. Vă mai amintiţi, 
fireşte, cum vorbeam noi păsăreşte în copilăria 
tristă, socotind că nu există un limbaj mai 
pitoresc? 

- Vai de mine, nu glumesc, am vorbit şi eu 
cândva şi-mi părea, aşa-şi-aşa, spuse Domnul 
Relativ. Nu găsesc nici un motiv să o reluăm 
acum, când ne pregătim de drum. 

- Eu zic, să mai aşteptăm un pic. Poate vine 
să ne spulbere aleanul, Alambic magicianul, cu 
maşina Sfârmă Gânduri, încheie discursul viu, 
Alfabino, grijuliu. 

- Cine-i Domnul Alambic? Vreun pitic dintr- 
un ibric? întrebă schimbându-și mina, Miorina. 

- Am să-ncerc să vi-l descriu, fiindcă de o 
viaţă-l ştiu: 

Are-un coif cam lunguieţ 
şi o mantie de preţ 

unde-a presărat, albaştri, 
o puzderie de aştri. 

Şi de miercuri până luni, 
se ocupă de minuni. 

Vâră luna într-un cufăr 

şi ascunde-n sân un nufăr. 
Fur-apoi un pumn de stele 
să le poarte drept inele. 
Nici nu-i trebuie rachetă 
ci încalec-o baghetă 
care-l suie şi-l coboară 
parc-ar folosi o scară. 

De la Venus pân'la Marte 
doar un pas îl mai desparte 
ŞI ajunge pe Saturn 

unde stăpâneşte-un Turn 
Pe-nserate şi în zori 

el încalecă pe nori. 
Precizez că e capabil 
să conduc-un dirijabil. 
El colind-aşa pământuri 
cu maşina Sfarmă Gânduri. 
Cu fierturi din alambic 
te preface în pitic 
şi de nu-i dai ascultare 
nu creşti niciodată mare. 
V-am cam speriat un pic? Nu-i nimic. 
Trebuia să îl cunoşteţi pe maestrul Alambic. 
- Bine, dar maşina lui, nu-i de nasul orişicui, 
spuse Domnul Relativ. 
- Aşteptaţi şi-o să vedeți, dragi fetiţe şi 
băieți, circulând fără benzină, o maşină de 
pomină. 

CAPITOLUL VII 


În care ne este descrisă cu lux de 
amănunte, maşina ce poate sfărâma gândurile 
mari cât un munte, sau mici-mititele, cât nişte 
bobiţe de linte. 

Într-adevăr, nici n-au apucat bine să citească 
o carte printre rânduri, că apăru Domnul Alambic, 
cu maşina Sfârmă Gânduri. 

Sfarmă Gânduri era o maşină care mergea pe 
o singură şină. Fără benzină sau motorină, fără gaz 
la macaz şi fără ulei de motor. Ea nu avea nici 
măcar roți ci numai o traversă de patru-cinci coți 
care aluneca de-a lungul şinei subțiri. Nu pridideai 
să te miri, când îi vedeai forma ciudată, puțin cam 
curbată, cu o înfăţişare bizară, din cale-afară. Era 
vopsită în curcubeu, încât mi-e greu să mă decid, 
ce culoare strălucea mai tare. 

Maşina era decapotabilă şi purta totdeauna 
un bidon de apă potabilă sub caroserie, capabilă 
să-ți țină de sete şi uneori chiar să te îmbete, cu 


33 


toate că era chioară-chioruţă. 

Un lucru absolut uimitor era că Sfarmă 
Gânduri avea un altfel de motor, în stare să 
meargă chiar şi prin nămol şi uneori, să te facă să 
zbori cu capul în nori şi să uiţi cele mai banale 
întâmplări: de pildă, ce-ai mâncat dimineaţă, ce-ai 
târguit mai acătări de la piaţă, dacă suferi de vreo 
boală reală sau închipuită, cum ar fi boala de 
chiulangită. 

În sfârşit, te puteai baza pe ea ca să uiţi ce 
nu-ți convenea, sau îți venea anevoie să-ți 
aminteşti. Pentru că, e lesne de înţeles, trebuie să 
te fereşti de anumite gânduri sâcâitoare care te 
bâzâie cât îi ziulica de mare şi nu te lasă să trăieşti 
liniştit. 

- Oare te face să uiţi şi întristarea? suspină 
Tristana  dolofana. Pentru că, dacă e aşa 
fenomenală, nu mai trebuie să căutăm maşina 
aceea infernală. 

- E adevărat că sfarmă şi gândul trist, nici nu 
mai insist, dar, trebuie să găsim a răului rădăcină, 
ca să nu mai avem niciodată pricină de tristeţe, 
rosti Domnul Alfabino cu blândeţe. 

Motorul acesta ciudat, de parcă ar fi fost 
adevărat, avea 3-4 timpi, nu ştiu prea bine, 
negreşit te putea duce cu închipuirea chiar la 
răscruce de gânduri, dacă îți lăsai imaginaţia să 

zburde. 

- Mare scofală! spuse Gândurici, cu sfială. Se 
ştie doar că goana gândurilor cere o herghelie de 
cai putere care te-ar putea duce cale de două 
emisfere. 

- Eu m-am luat după urma gândurilor, într-o 
seară de vară, şi am ajuns într-o sală goală, unde 
îmi pierdusem paşii. Sala aceea goală, răsuna mai 
ceva ca o cală cu gura în jos. Ce folos că 
depistasem tot felul de urme bizare, pe pardoseala 
de la intrare! 

Paşii mei, nicăieri, şi doar îi avusesem până 
mai ieri! Dincolo de sala paşilor pierduţi, am văzut 
herghelii de căluţi, care se antrenau în ring, pentru 
joking iar dacă primeau o rație de jăratec, ar fi 
participat şi la concursul de echitație, spuse dintr-o 
răsuflare, Soriolo, mi se pare. 

- Să nu ne îndepărtăm de subiect, spuse 
Domnul Relativ, aluziv. 

- Cine a mai adus ceva folositor, să se 
prezinte deîndată, făcând un pas înainte, aproape 
strigă, ca să se facă auzit, Cavalerul Amat. M-am 
săturat de vorbit, aşa că, pentru cine întreabă, vom 
trece la treabă. 

ste ete fe 

CAPITOLUL VIII 


Suspinica, pe care o cuprinsese frica, 
suspinând la fiecare cuvânt, apăru îmbujorată de 
vânt şi le aduse în dar — o lacrimă de chihlimbar. 

Lacrima pe care o aduse Suspinica, era doar 
atâtica. Nu era, acum lesne vă închipuiți, o lacrimă 
obişnuită, izvorâtă dintr-o stare de capriciu, 
supliciu, supărare sau bucurie (aşa cum mi s-a 
întâmplat, dăunăzi şi mie). 

Izvorâtă din lumina vie-a sufletului nostru, 
lăcrămioara cu pricina e fantastică în felul ei, 
dragii mei. Deşi-i mică, abia cât e o mărgică o 
obține doar acel care-a învățat că-n viață totul se 
înşiră pe aţă. Bun sau rău, a trăit, se înțelege, e 
egal cu a alege. 

Suspinica nu-nvăţase ce e frica: nici 
minciuna, nici răsfățul, însă suspina într-una. Cum 
şi-n ce fel, n-am habar, ea găsise într-o vară 
lacrima de chihlimbar. Şi-a păstrat-o, bunăoară, ca 
pe-o gingaşă comoară. 

- Dar, la ce-i folositoare, nu-şi putu reține 

Tristana o-ntrebare, cam sâcâitoare. 

- Lacrima de chihlimbar, este una fermecată. 
Orice băiețaş sau fată, ce doreşte s-o obțină, are 
avantaj că vede, în lumină de-o aşează, ceea ce-l 
interesează. Cu condiția expresă, imediat să 
recunoască, dacă e adevărat. 

- Draga noastră Suspinică, spune-mi cum să 
procedez, se-ntrebă pe loc Bosumflea, cu mutrița 
lui ursuză. Dacă lacrima refuză să-mi arate , tot ce 
vreau, cum va trebui să-i cer? 

- Am să-ți spun cum procedezi: n-ai decât, 
lacrima la ochi s-aşezi, cum te uiţi printr-un 
ochean, nici mai mare nici mai MIC, ci exact cam 
cât un ban. Dacă-n ea priveşti atent, după încă un 
moment, vei putea să vezi mai clar, ca într-o apă 
de cleştar, în imagini vii, color, chiar ca la 
televizor. Ca şi când un vrăjitor, sau un ghicitor de 
gânduri stă şi-aşteaptă să-ţi răspundă, la-ntrebări 
într-o secundă, prin ocheanul de cristal. 

Doar un lucru ţineţi minte: lacrima de 
chihlimbar nu te minte niciodată şi ca o mică 
oglinjoară fermecată, ea redă în chip fidel şi 
dezleagfă un mister. Să te recunoştio în ea, e la fel 
de însemnat ca şi-atunci când cineva îţi dezvăluie- 
n secret, adevăru-adevărat. 

Mie nu mi-e de folos, stăpâneşte-o sănătos, 
măi Bosumfleo, căci eu ştiu cine sunt şi cum mă 

cheamă. N-are rost s-o iau în seamă, haideţi, 
luați-o de aici, spune mândru Incruntici. 

CAPITOLUL IX 


In care Doica Luna — Miruna ne învaţă un 
descântec pentru Doica Scoică. 

- Doică Lună, Lună Doică, zi-ne tu mai bine, 
zii un descântec, cum ar fi bunăoară, chiar 
descântecul de scoică. Poate o înduplecăm să 
ne-ajute să găsim, ce dorim, spuse-avânt în glas 
tremolo, delicatul Soriolo. 

- Fie, hai cu toții să-nvățăm, scoicii să îi 
descântăm, spuse-atunci încet preabuna, Doica 
Luna. 

Scoică, dragă surioară, 

de sidef corăbioară, 

tu ascunzi în cochilie, 

o poveste dintr-o mie, 
haide, spune-mi-o şi mie! 
Spune-mi dară, de cu seară 
cine poate să ne-nvete, 
care-i leacul de tristețe? 
Te ascult şezând pe mal, 
Tu pe crestele de val, 

eşti purtată în aval 
la castelul de cristal, 
plin cu prinți şi cu prințese. 
C-un balaur de pe plaur, 
cu o babă vrăjitoare, 
foarte rea, cicălitoare, 
cu pitici şi cu arici, 
pripăşindu-se-n urzici. 
Scoică blândă ca o doică, 
la ureche-o să te pun, 
să aud aici, în casă, 
cum pe marea furtunoasă, 
izbucneşte un taifun. 
Valuri, valuri nărăvaşe 
cum se sparg, de țărm trufaşe, 
înspumate şi ursuze. 
Te poftesc la dans meduze, 
încropind un vals marin, 
îmbrăcate-n fulgarin 
alb, de voal, cu lungă trenă, 
cât o gură de balenă. 
Să-mi aduci în casă sunet 
e sirenă, fulger, tunet, 
tropăit de cal de mare, 
iar pe buze — gust de sare, 
scoică albă, sidefie, 
în obraz trandafirie... 

Scoică, doică 
tu cochilie de smalţ 
află-mi tu-n adânc de mare 
taina cea îngrozitoare. 
Cum şi unde stă pitită 
bomba cea nelegiuită, 
care prin grădini şi piețe 
răspândeşte doar tristeţe. 
Scoică doică, 
luna iese de sub nor 
ŞI-l destramă-ncetişor, 
parcă ţese din fuior 
vorbele ca borangicul. 
Hai la mine în pridvor 
să-ţi descânt de-alean şi dor 
pân'o adormi bunicul: 
Scoică Doică, tu îndură-te de noi, 
Că ne trece tinerețea 
şi rămâne doar tristeţea... 

Toţi, deopotrivă, Alena cea tristă ca o 
artistă, Miorel şi Miorina, bată-i vina, Alfabino, 
Jupân Catastif, care visa un recif de corali, Lior 
străbătut de un fior, Domnul Relativ trist fără 
motiv, Soriolo şi Sorileta care veniseră cu 
bicicleta, Doamna Meta-Lioreta, Cavalerul Amat 
— cel mai destoinic bărbat, Signor Venti şi Abso 
cel absorbit de gânduri erau trişti şi suspinau pe 
toate vocile. 


41 


Zorin îl zorea pe Timorel cel timid, Enormito şi 
Pelerinul Absent se mişcau foarte lent, Tristana, 
Mohorel, Suspinica, Bob de Plâns izbucniră în 
hohote prelungi, Gândurel şi Bosumflea, Luc 
Năuc şi toți ceilalți, suspinau nevoie mare, ca la o 
înmormântare. Ce era de făcut, oare? 

Ca din vis, se trezi jupân Catastif şi le spuse 
cu voce răspicată, ca la armată: 

- De ajuns! Fiecare să plece în căutare pe 
uscat şi pe mare, cale de 99 de picioare şi să nu se 
întoarcă nimeni cu mâinile goale. Hai, dați-i zor, 
în pas alergător! 

Cu aceste cuvinte, toți se împărtăşiseră căci 

se făcuse deja seară... 


ste sh sh 

CAPITOLUL X 


În care dăm o raită prin Oraşul Stelar 
Alpha City. Vom afla despre aştri şi, când, nici 
nu gândiţi, ne vom pomeni cu o ploaie de 
meteoriți. Vom vedea fără lunetă, chiar şi o 
cometă şi după unele mărturisiri vom afla ştiri 
despre maşina cu pricina. 

Ca să dăm de capăt misterului, cutreierăm acum 
potecile cerului. 

Poţi să juri că cerul e plin de cotituri. Şi vrei, 
nu vrei , te iei după alei. Pe care alei, neîndoios, îl 
poți întâlni pe Făt Frumos. El se opreşte brusc din 
alergat şi te pofteşte pe un cal fermecat. 

Acum poți să faci oricui o demonstație că te 
simți călare pe situaţie. 

Ei bine, n-aveţi habar câte minunăţii se 
găsesc în oraşul stelar! 

Astrele se plimbă aici duium, de zici că 
acum-acum, pe şosea, te vei ciocni cu o stea. Ba, 
fetelor, vă puteți plimba la braţ cu vreun meteor, 

deşi nu-i uşor, fiindcă meteorul seamănă cu un 
bostan şi-i cam bolovan. 

lar tu, Luc-Năuc, băiete, poţi călători pe 
coada unei comete! 

De sateliti, ca să mai vorbesc? Puz-de-ri- 
cesc! 

Rachetele, bunăoară, te-aşteaptă la scară. 

Însă, vă spun fără înconjur: feriţi-vă de 
găurile negre care înghit totul în jur: şi avioane şi 
baloane şi sateliți. Aşa că fiți fericiți dacă, odată 
ajunşi în lună, n-aţi întâlnit nici o asemenea 
văgăună. Ar fi vai şi-amar de capul tău să 
nimereşti un asemenea hău! În care te învârteşti şi 
te suceşti până ameţeşti. Nu se cade să rişti. Însă 
fiți optimişti. Dar ce mai încolo şi încoace, trebuie 
să găsiți alte mijloace de transport, care nu 
necesită nici un efort. Ca să nu-ți pierzi firea, poți 
călători cu închipuirea. De pildă, stai într-un 
leagăn agăţat de subțiori şi te pomeneşti că zbori. 
Când nici nu gândeşti, pluteşti. Fără motor, pe-o 
aripă de dor. Ca un fulg de nea, pe un colţ de stea. 
Într-un cuvânt, pe o coamă de vânt. Pe-o fărâmă 
de vis, în paradis. Unde un îngeraş îți arată, 
drumul cu un lămpaş. Cu unul fermecat, fireşte, 
altfel n-ar crede cine citeşte. 

Dar, am vorbit vrute şi nevrute şi nu v-am 
spus nimic despre paraşute. Care-s un fel de 


44 


umbreluțe drăguțe sau, ca nişte rochite cu 
bulinuţe. 

Cu o asemenea umbreluță drăguță, poţi şi 
mătăluță, domnişoară Văicărica să te plimbi 
acuşica! Lui Mohorel i s-a stricat în drum căruţa, 
dar se poate da cu umbreluţa, huţa huţa. Mai silit, 
mai împins, ca şi Mary Poppins, care zbura, draga 
de ea, cu o umbrelă sadea. Când apărea, când 
dispărea, cu umbreluţa ei, am văzut-o cu ochii 
mel. 

Paraşuta are însă un inconvenient: nu poţi să 
ajungi într-un moment la destinaţie, fiindcă 
opreşte în fiecare stație. Şi o stație stelară nu se 
aseamănă deloc cu o gară. La fiecare peron găseşti 
un interfon, de unde, dacă nu te-a părăsit avântul, 
poți lua legătura cu pământul. 

Şi te mai miri atuncea, matale, cu suspine şi 
jale, de unde vin convorbirile adiționale! 

Jupân Catastif şi Domnul Alambic zicând că- 
s maeştri, au luat legătura imediat cu extratereștrii, 
direct pe celular. Care-i un telefonn fără fir, cu 
care poți vorbi abitir, chiar şi o lună în şir. 

Abso ceru să vorbească chiar pe Jupiter şi pe 
bună dreptate, o să-i vină notele telefonice 
încărcate. 

Dar, să ne întoarcem la paraşute. Atunci 

când le ţii în braţe, te încurci în aţe. De pe pământ, 
paraşutele par nişte jupoane umflate de vânt. Îţi 
dai cu ele drumul şi pluteşti ca fumul. Ca fumul de 
țigare sau de lumânare. 

Nu-i nimic dacă aterizezi pe trotuar şi nu 
într-un câmp stelar, deschis în abis. 

Pietrele, e lesne de închipuit, dacă nu ar fi 
umplute cu puf, buf! te-ai trezi buşit cu năduf de 
nu ti-ar rămâne urmă de zuluf neciufulit, aşa cum 
au pățit Lior şi Zorin, cel puţin. S-au pomenit juliți 
pe coate şi pe genunchi şi au mai căpătat şi câte un 
junghi în rărunchi. 

Dar pietrele, ca şi stelele, sunt pufoase, 
precum saltelele. Fiindcă sunt umplute cu nori, 
uneori. 

Cum să nu zbori atuncea, matale, dacă ştii că 
aterizezi pe moale? 

Pe caldarâmul ceresc, chiar şi florile cresc. 
În ronduri, rondele, parcă sunt şiraguri de stele- 
mărgele. 

Dacă rupi o stea-mărgea din şirag, formezi 
un arhipelag. Şi nu un arhipelag oarecare, dintr-un 
ocean mai mic sau mai mare, ci un arhipelag de 
visare. 

Şi uite-aşa, din insulă-n insulă şi din 
arhipelag în arhipelag, pe cerul închipuirii în larg, 
mai cu un lucru trist, mai cu un lucru drag, cu o 

amintire sau cu o poezie, am călătorit în oraşul 
stelar din copilărie! 

CAPITOLUL XI 


Dacă tot am ajuns dincolo de marginile 
pământului, în Oraşul Stelar, ar fi bine ca, 
pentru o clipă măcar, să ne luăm pe urmele 
vântului. Să urmărim, copii, ce năstruşnicii a 
făcut acest domn hoţoman, care se laudă sus şi 
tare că el nu are asemănare. 

Imediat ce-a plecat de la Clubul cubist, 
foarte trist, Signor Venti a şterpelit, după spusele 
unei bunici, rochița unei rândunici. Se mâniase aşa 
de tare, nu se ştie pe cine, că spulberase un 
muşuroi de furnici de sub boticul pofticios al unui 
arici. 

Apoi, se apropiase tiptil şi înşfăcase un fes 
de copil. Nu mai spun câte batiste, mănuși, nu 
smulsese dumnealui, de la mătuşi, câte năframce, 
fulare — de la domnişoare. Ce de zmee rămăseseră 
fără coadă, numai fiindcă fuseseră trimise în cer ca 
iscoadă! Câţi domni serioşi nu s-au pomenit fără 
pălărie, nici nu se mai ştie. Într-o zi, o bunică pe 
stradă, rămăsese fără broboadă. 

Câte plete şi chice nu fluturase complice, 

câte nări nu fremătaseră-n vânt şi câte boacăne nu 
făcuse el pe pământ! 

Spulberase nisipul, țărâna, tencuiala şi țigla 
pe acoperişe şi trimisese rafale piezişe, în toate 
cele patru direcții cardinale, împinsese corăbii pe 
mare, în depărtare. 

Îndeosebi mării îi spumega valurile, care se 
azvârleau ca turbatele să înghită cu limbile lor, 
malurile. 

După asemenea năstruşnicii, că nici nu le 
mai ştii, a început să adie spicul de grâu în 
câmpie, să împrăştie umbreluţele de păpădie, să 
tremure frunzele de stejar în păduri, de puteai să 
juri că nu el făcuse, cu pletele lui hoaţe, atâtea 
boroboaţe. 

Uneori încremenea pe loc dar nu pot să pun 
mâna-n foc că nu era vinovat pentru că îşi revenea 
imediat din apatie şi dezlănţuia o adevărată stihie. 

Vârtejuri de frunze şi praf alergau atunci, ca 
nişte năuce, peste uluce. 

Alteori, dădea de-a dura mingi mari de 
ciulini, ghemotoace de spini prin lan, de ziceai că 
s-a iscat uragan. 

Cânta pe mai multe voci; şuierat când 
subțire, molcom, abia mişcând crenguţele-n pom, 
când mugea tare, ca o dihanie înlănţuită în fiare, se 
zbuciuma şi gemea răguşit de-ai fi zis că tot trupul 

îl doare şi se apuca de tuşit.. 

Cu forța lui uriaşă a învârtit morile de vânt, 
de-a lungul întregului pământ, de-a ajuns, dihania, 
la Don Quijote, în Spania. Te apucau toate răcorile 
văzându-l războindu-se cu morile. 

Cu energia lui numită eoliană, împingea 
corăbii cu vele, dirijabile cu nacele, deltaplane şi 
alte aeroplane. 

Cu toate acestea, Signor Venti, bietul, n-a 
reuşit să descopere singur secretul. Şi a plecat 
bosumflat să cutreiere ținuturi noi, ajungând pe la 
noi. 

CAPITOLUL XII 


Îi însoțim pe Soriolo şi Sorileta, la Stâncile 
însorite, unde au noroc să întâlnească un 
ventriloc. Limbă scurtă, Ventrilocul Cocu — 
vorbeşte numai din burtă. Cei doi sunt invitați să 
învețe ce-i poezia, cuvinte noi până joi, la 
concurs unde veți fi poftiţi şi voi. 

Bată-l norocul! Ventrilocul e o ființă peste 
putință de descris. E o arătare de vis. Ciudată la 
prima vedere care, călare pe-o lumânare în timp ce 
mănâncă o turtă, vorbeşte din burtă. 

Doar atât? Bine că nu vorbeşte din gât! îmi 
veți spune, anume ca să mă încurcaţi. 

Dar staţi şi-ascultați. Ventrilocul nu ştie 
altceva întreaga ziuă, decât să bată apa în piuă, şi 
fiind o fire foarte guralivă, îi dă într-una cu gura 
(adică cu burta până i se termină turta) de te apucă 
o tremurătură ca atunci când înfuleci o murătură şi 
trebuie să bei iute iaurtul, până se descoperă furtul 
murăturii şi hoţul e prins la marginea pădurii. 

Tu-i spui să mai tacă un pic iar el vorbeşte 

peltic. 

Tu-l rogi să se oprească, până stă soarele să 
mijească şi el turuie necontenit, braşoave culese 
din bătrâne hrisoave. Vorbeşte despre măr şi pară 
despre cum e pe-afară,despre peşti plimbându-se-n 
caleşti, despre un lup, mare amator de-un calup de 
unt, sau de o bucătură de friptură care ţi se topeşte 
în gură. Apoi mai spune despre tortul care nu are 
toartă şi circul de lângă poartă, încât mă mur că n-a 
ostenit încă şi nimeni nu i-a dat nici o brâncă. 

Soriolo şi Sorileta, călătorind amândoi cu 
bicicleta,  întâlniseră asemenea făptură fără 
asemănare, în natură. Tocmai opriseră bicicleta, 
când Sorileta îl zări şi-l iscodi: 

- Cum reuşeşti să născoceşti atâtea poveşti, 
fără se te plictiseşti să scoţi din burtă cuvinte? 
Măcar de le-ai scoate din minte! 

Dar el, dă-i şi dă-i înainte, cu un noian de 
cuvinte. 

- Parcă ai fi Domnul Alfabino, care cunoaşte 
berechet, toate cuvintele existente şi neexistente în 
alfabet! spuse Soriolo grăbit. Negreşit, ai auzit de 
acest neîntrecut maestru, cunoscut pe tot globul 
terestru. El e părintele limbii şi cunoaşte toate 
cuvintele. Nu ştiu cum ține minte, munţi de 
cuvinte! 

Pe la toacă, ciudatul ventriloc luă repede un 

toc şi începu să scrie o poezie. Ce de hârtie în 
ghemotoace aruncă încolo şi-ncoace, cocoloaşe 
mici de prisos, fiindcă dumnealui era pretențios şi 
nu voia ca opera genială, să semene cu o aiureală. 

- Tii! spuse ventrilocul cu modestie! A trecut 
aproape o veşnicie şi eu nu v-am învăţat cum se 
scrie o poezie! 

Credeţi oare că-i un fleac, sau un leac de 
babe colac? Mâna-n foc mi-o vâr, că nu v-a făcut 
nimeni aşa un hatâr, să vă arate netam nesam, cum 
se scrie o poezie. Nici măcar, Alfabino, de care 
mi-aţi pomenit, n-a reuşit. 

- Haide, nu pregeta şi învaţă-ne dumneata, 
spuseră cei doi, dornici să înveţe lucruri noi. 

- Din capul locului vă spun răspicat, chiar 
dacă nimenea nu m-a întrebat: o poezie bună se 
scrie numai dacă eşti cu capul în lună. Toată 
vremea sau cel puţin uneori, trebuie să fii neapărat 
cu capul în nori. Pentru aceasta îţi trebuie pe 
chelie o tichie de mărgăritar, care, din păcate se 
găseşte extrem de rar. 

Este un adevăr elementar: poezia-i un har, o 
sfântă plămadă de zăpadă cuibănită în sân de 
fecioară. E o pasăre rară, care nu zboară pe-afară, 
ci numai prin sine, putând să-ți soarbă într-o 
clhpită lacrima între gene ivită. E un suspin de alin 
şi o mană cerească putând să te hrănească şi să te 

tămăduiască de boli, de lingori, cu petale de flori. 
Dar nu cu o floare sadea, ci numai cu floarea de 
nu-mă-uita. 

Și cine nu ştie că poezia-i izvor de apă vie? 
La care vin să se adape din lumea întreagă, fel şi 
fel de însetati. 

E un amestec de soare şi lună, adevăr şi 
minciună, real — ireal, cenuşă şi jar, râs şi plâns, 
nechezat de mânz, ciripit de privighetoare şi 
multă rouă de pe floare. E o adiere, o boare, ciripit 
de privighetoare, un dor care doare ca un mare 
semn de-ntrebare. Și nu vă luați după aparente, 
poezia-i o regină în zdrenţe. Ea colindă pe la uşile- 
nchise, c-un braţ de narcise, c-un braţ de crini 
culeşi dintre spini. Poezia este esență de suflet, pe 
care un menestrel din cei mulți, te-ndeamnă s-o 
asculți. 

Şi, ca să vă faceţi o idee minimă, poezia nu 
se scrie din burtă, ci din inimă. După ce-am definit 
poezia, măcar c-am sărit ca un ţânţar printre 
cuvinte, constat că nici n-am apucat să isprăvesc 
gândul în minte şi penița mi-a şi luat-o înainte. 

- Bine, dar cum se scrie, o poezie? Există 
rețete pentru băieți, pentru fete? întrebă Sorileta 
scoţându-şi bereta. 

- Ei, să scrii poezii nu e chip, decât pe nisip. 
Întrebaţi pe Cip-Cirip, sau mai bine pe melcişiorii 

care stau de strajă, pe plajă, cu cochiliile lor 
spiralate. 

- Nu e de mirare, aşadar, că o poezie bună, 
se găseşte foarte rar, rosti Soriolo. 

- Cui să-i pese dacă pe o ureche vă intră şi pe 
alta vă iese, în timp eu mă perpelesc, mototolind 
hârtia, să vă povestesc ce-i poezia? 

Sorileta se întristă deodată. Biata fată! Cum 
să nu stea bosumflată dacă a aflat că numai cu 
pene de pasăre măiastră, se pot compune poeziile 
bune.De unde să ia o asemenea pană diafană, 
decât de la o pasăre rară, eventual de coțofană? 

Ca s-o îmbune, ventrilocul îi spune: 

- Eu, drept să vă zic, aş fi plin de entuziasm 
dacă v-aş descrie un basm. Ce mai încolo şi- 
ncoace, ştii cu cine ai de-a face! Cu feţi-frumoşi şi 
zâne tinerele, bune şi rele, de parcă s-ar fi născut 
cu toatele într-o barcă. În arca lui Noe e secetă 
mare n-ai voie decât să bei apă de la şoricei, fără 
a mai pune la socoteală, dragii mei, apa dată la 
şoricei, pe care nici mort nu poţi s-o bei. 

Ei, dar m-am luat cu gura şi s-a iscat ditai 
încurcătura. Ce mai tura-vura, o poezie nu se scrie 
neapărat pe un petecuţ de hârtie. Se poate 
compune foarte bine, pe tavan şi nu te costă un 
ban publicarea, putând s-o citească toată suflarea. 
În plus nu se şterge aşa uşor, cum s-ar şterge cea 

scrisă pe un nor sau pe-un meteor. Poezia scrisă pe 
bolta cerească, nu se poate să nu te uimească prin 
trăsăturile fine, dacă e scrisă cu aldine. 

Mai poți să compui pe covor la fel de uşor, 
numai fii cu băgare de seamă, pe covor se observă 
orice fir de praf, orice scamă. Şi-atunci o să-ți 
tragă mămica un perdaf, ca la cinematograf. Sau 
îti pune în brațe aspiratorul, şi-atunci gata umorul: 
poezia şi-a luat zborul. 

Însă vă spun: cel mai bun mod de a scrie e cu 
puful de păpădie, direct pe câmpie. Dacă urci mai 
la munte, poți să scrii cu stele pe frunte. Sau cu 
raze de soare pe dalba ninsoare. Cu un caier de 
lună, pe aer poți înseila cât pofteşti, duzini de 
poveşti. 

Dacă ţi-ai ales locul şi tocul, aştepţi să vină 
sorocul. În poezie — vă spun — chiar dacă vă 
amuză, norocul se cheamă muză. 

Ce ţi-e şi cu muza asta, frate! Vine numai pe 
înserate, pe nebăute, pe nemâncate şi ţi se 
strecoară tiptil, drept în sufletul tău de copil. 
Atunci poți fi sigur de asta, parcă te loveşte 
năpasta. Gândeşti în rime, monorime, distihuri, 
terține, nu-i chip să te-opui şi lira în cui să ţi-o pui. 

Şi cu asta, basta, că s-a terminat până şi pasta 
din pix tocmai la fix. Nu-i nimic, o să scriu pe 
frunze de viţă, cu o boabă dulce, să poată, în 

sfârşit, copiii mei să se culce. 

Pruncii de ventriloci posedă un harem de 
cuvinte de lemn, de lut, de cereale, de fier beton 
sau de carton. Cuvinte de tablă, care le vin 
automat ca televiziunea prin cablă (cablu adică, 
sau satelit). 

Negreşit, dacă ar fi un concurs, nici un urs 
n-ar da curs invitaţiei, de a se duela în cuvinte, în 
plină vară fierbinte! 

Dar voi, le mai spuse, Cocu Ventrilocu, cel 
târziu până Joi, trebuie să învăţaţi cuvinte noi. 

Cuvinte frați şi surori, cuvinte-n culori, 
cuvinte lungi ca nişte prăjine, cu rochiţe-n buline, 
cu berete verzi, din ochi să le pierzi, cuvinte 
perechi, omonime, sinonime, care nasc rime, 
care-ţi dau bătaie de cap uneori. Şi de ce nu, fiori, 
fiindcă par  fioroase, într-atât sunt de 
simandicoase. O să le învăţaţi pe dinafară, până joi 
seară. 

Astfel le turui ventrilocul cuvinte de la cap 
la coadă şi de la coadă la cap, atât cât încap într-o 
burtă nici lungă nici scurtă, nici mică nici mare, 
dar destul de încăpătoare cât un dicționar foarte 
rar. 

Fie vorba-ntre noi, i-a cam pus pe jar şi nici 
măcar n-au aflat misterul bombei buclucaşe, aşa 
că s-au lăsat păgubaşi. 

ste she sf 


A 


CAPITOLUL XIII 


Abso cel cu chipul pierdut, însetat de 
absolut, călătoreşte pe nişte scări de aer, apoi, 
lucru de mirare, cu nişte farfurii zburătoare. 

Scările pe care tânărul Abso a călătorit, 
negreşit nu sunt dintre acelea cu trepte impozante 
şi drepte, care urcă la etajele superioare sau 
coboară printr-un hol, până-n subsol. 

Sunt nişte scări acătări, ai impresia mereu că 
vrei să zbori. E adevărat că sunt legate de coame 
de vânt şi te înaltă până-n chindie ca o umbreluță 
de păpădie. Dar, cine poate să ştie înalte cum sunt, 
când vei putea coborâ din nou pe pământ. 

Lui Abso nu-i plăcea să trăiască pe pământ şi 
visa să ajungă-n văzduh, adică să zboare, cât era 
ziulica de mare. Dar pentru că nu fusese înzestrat 
cu aripioare, suferea tare. 

Măcar să fi avut aripi de ceară precum Icar! 

S-ar fi mulțumit, toată lumea o jură, până şi 
cu aripi de libelulă! 

Odată, şi-a legat aripi de mătase vrând să 

zboare peste case. 

Dar n-a reuşit să facă nici câteva leghe, 
se-nţelege că aripile au început să se dezlege. 

Ce n-a încercat, bietul de el, ca să devină un 
zburător model! 

- Mi-e dor să zbor, altminteri îmi vine să 
mor! — spunea el oricui asculta, povestea sa. 

- Bine, dar cum? întrebau disperaţi cu toții, 
fremătându-se într-un vaier. 

- Vreau să mă înalt pe o scăriță de aer! 
răspundea Abso, pretinzând c-a visat că zburase 
agăţat de o scară subțire din două firicele 
invizibile, prinse de stele, cu nişte inele. 

Acest lucru nu părea posibil nicicum, să te 
înalți pe o scară de fum, ba poate genera o 
adevărată dramă, dacă scărița se destramă. 

Abso, totuşi avea un vis: să ajungă pe-o 
scăriță, în Paradis. 

- Dar iată că într-o noapte visul se împlini şi 
Abso călători, deloc stingher, de-a dreptul prin 
cer. Şi pentru cine-l crede, fireşte, el povesteşte: 

- Doamne, ce de mai cer! Şi cum privesc cu 
toții la el! E-un mister, cum de atâtea ocheade, nu 
cade! Şi cum ne mai ţine, fiindcă, de la o vreme, 
pe el zboară — cu miile — în loc de păsări- 
farfurule. Ba sub ochii noştri uimiți, trec şi sateliți. 
Pe rute directe, întâlneşti fel de fel de obiecte. 


59 


Ce timpuri şi ce obiceiuri, să-ntâlneşti la 
fiecare pas OZN-uri! Uşoare şi grele, de nu te mai 
poți învârti de ele. Degeaba şi-au scos astronauții 
lunete şi hărți, OZN-urile taie aerul în bucăţi, taie 
hăul cu fierăstrăul, când îşi iau zborul şi cerul îl 
scurmă, lăsând o lumină în urmă. 

Poate un magician, cu o baghetă, şi cu un 
snop de raze strălucitoare, le-ajută să zboare? 

Am rămas de-a dreptul trăsnit văzând un 
asemenea obiect nemaipomenit. Şi până să strig 
după ajutor, obiectul dispăruse în zbor. 

Ce comedie! Nici mie nu-mi venea a crede 
această şmecherie, bună de aşternut pe hârtie. 

Teancuri de hârtie cât casa le-ar trebui 
specialiştilor de la NASA. Şi un milion de 
baghete, ca să dirijeze atâția sateliți şi rachete. 
Turnuri de control cu miile, ca să urmărească 
farfuriile. Şi câteva milioane de maeştri, să se 
înțeleagă cu extratereştrii. Fiindcă aceştia vorbesc 
prin antene doar prin semne: triunghiuri şi spirale 
li se par mai normale. Preferă aceste feluri unice 
ca să comunice şi îşi aleg un popor, pentru a-l 
învăţa limba lor. 

Însă mie mi s-a părut prea complicat, de 
aceea m-am întors de unde-am plecat. 

- Dar tu, ce-ai făcut, ai descoperit adevărul 
absolut? întrebă Timorel care tocmai venise şi el, 

dintr-o călătorie de care nu prea se ştie. 

- Eu cred că în curând,o să ai voie să zbori 
călare de-a dreptul pe nori! Ai să-ți pregăteşti în 
ajun o farfurie cu fragi, sau cu mure şi tuleo! în 
pădure. Şi până să te apuce dorul, farfuria o să-şi 
ia zborul. 

Farfuria, spuse Abso, ca să meargă trebuie 
umplută cu fel şi fel de bucate. Dar ca să nu pleci 
cu mâna goală; ia un platou, pe care aşează un ou. 
Un ouşor , pe care l-a ovat o pasăre-n zbor. Un ou 
cu pistrui pe el, din care va ieşi în curând, un 
pămătuf cu ochi de piper, care va locui în cer. Va 
fi steaua ta călăuzitoare, o stea piuitoare. O vei 
striga pui-pui şi o vei agăța în cui. Într-un cui 
micuţ, sau mai bine în vârful unui brăduţ de 
Crăciun, ca să-ţi aducă un an mai bun. ŞI firesc, pe 
pruncul ceresc, fără de care, în inima ta nu va fi 
nicicând sărbătoare. 

- Dar dacă nu găseşti nici un ou? spuse din nou 
Timorel, cu glas mititel. 

- Dacă nu ai nici ou, nici platou ca să zbori 
teleleu, suie-te pe spinarea unui zmeu şi ține-l de 
chică, să-ți treacă de frică. 

- Cred şi eu că mi-ar place un zmeu, pe care mi 
l-am dorit mereu. Un zmeu, lucru comic, zboară 
mai frumos decât un supersonic. Şi, ce-i mai 
teribil, e că poate fi decapotabil. Cum pornești 

de la pământ, te pomeneşti cu pletele-n vânt. Şi ce 
coadă are zmeul, o grozăvie, din fâşii multicolore 
de hârtie. Şi dacă-ţi pui mintea, poţi să-i montezi 
şi antene, iar în coadă să-i coşi chiar pene. 

- E drept că un zmeu cumsecade, nu şade 
decât în basme şi balade, fiindcă acolo îi place lui 
să dezlege şarade. Însă eu am găsit unul pe-aici, 
uitat în pod, la bunici, zise Abso preocupat de 
acest lucru neaşteptat. I-am dres sfoara şi coama şi 
gata, i-am trimis telegrama. Scrisă cu litere de-o 
şchioapă, cu un ac de albine: "Zmeule, ia-mă în 
cârcă la tine!" 

Până să vină zmeul înapoi, mă apucase un 
dor nespus , de păsările care nu ştiu unde s-au dus. 
Şi tot oftând, cu ochii spre cer, bunăoară, vreme 
de-o seară, am stat de veghe, până zmeul a parcurs 
vreo câteva leghe. Am stat de strajă, pentru ca 
nimeni să nu rupă această vrajă... 

CAPITOLUL XIV 


Aflăm că Timorel se rătăceşte şi Licuriciul 
Diciu îl călăuzeşte într-o noapte frumoasă, până 
acasă. 

- Ei, dar tu pe unde-ai fost şi ce-ai făcut, 
Timorel? Îți mai este frică de întuneric niţel? 

- Povestea mea, nu se aseamănă cu a 
nimănui de pe-aici. Eu am întâlnit într-o noapte un 
licurici, cu care m-am împrietenit şi mi-a arătat, 
prin iarbă deasă, drumul până acasă. 

- Unde anume s-a întâmplat această poveste? 
spuse Cavalerul Amat, care se întorsese de cu zori 
şI vorbea numai în proverbe şi zicători. 

- Martoră îmi iau o stea şi vă spun povestea 
mea. 

Se lăsase deja ghem de noapte şi-mprejur, nu 
se auzea nici țipenie de şoapte. Pironit de un stejar 
secular, am zărit în noapte-un cal, aşteptându-şi 
tăcut stăpânul şi mestecându-şi galeş fânul. 

Dinspre zare nici o boare , nici o frunză 
mişcătoare. 

Poate drumul l-am pierdut? Cum să fac 
s-ajung acasă, prin pădurea asta deasă, m-am 
gândit în sinea mea, când din fiecare pom câte-o 
umbră sare: țuşti! repezindu-se la om. 

Chiar atunci, un licurici, o steluță din urzici, 
strecură lumină nouă, printre boabele de rouă. Cu 
aşa un felinar, puteam merge aşadar la palatul de 
cleştar. Şi mi-am zis: 

"Haide, saltă-l dintre ierbi, în căuşul palmei 
iute, să nu vină cerbi şi ciute să-l strivească sub 
copită." 

- O, zise-atunci pe loc Tristana-Dolofana; te 
încumeţi, albă neaua s-o culegi în palmă, poţi? ca 
ŞI cum ai vrea deodată s-o ascunzi în sân de hoți! 

- Eu atunci îngenuncheai iarba pipăind uşor. 
Licuriciu-n pripă dase să se-aşeze pe-un picior. O 
insectă cenuşie, stând cu felinarul jilav într-a 
ierbii-mpărăţie. 

Era ca un ghem fantastic de lumină, în 
imensitatea nopţii, licăr viu, fosforescent. Un 
miracol aparent. 

L-am mutat pe-o buturugă şi apoi, l-am 
primit duios în căuşul palmei mele moi. 

Şi-i cântam şi-l alintam: 

Licurici, licurici, 
luminiţă din urzici, 
cum te-ai rătăcit pe-aici? 

Ai tu casă-n iarbă deasă, 
nu te udă, nu te plouă 
blândă rouă? 

Licuriciule lunatec, 

ochi de spuză şi jăratec, 
hai cu mine pe coline 
pân'acasă, căci cu tine 
de-ntuneric nu-mi mai pasă. 
Felinar de pădurar, 
haide vino printre vii, 
pe cărarea care duce 
înspre vechile uluce 

ale casei părinteşti... 
Te-oi lua să vieţuieşti 
chiar la mine în grădină, 
floare albă de lumină! 

- Nu-nţeleg rosti uimit Lăcrimel, tu sau el 
v-aţi rătăcit? 

Zise Timorel pripit: 

- Amândoi ne-am rătăcit. În desişul ierbii- 
nalte, eram doi acum, încalte. Însă ne-am avut, 
vezi bine, eu pe el şi el pe mine. 

Tot cântând m-am pomenit că-mi dispar pe 
rând din gând şi-ndoiala, chiar şi frica, parcă n-ar 
fi fost nimica. Eu cântând, el luminând, într-o fugă 
am fost acasă, unde m-aşteptau la masă, mama, 

tata, surioara, de cum se lăsase seara. 

- Ce noroc! Ce har, ce soartă! Cred că ați 
rămas de-atunci, împrieteniți la toartă? lăcrimă şi 
surioara Lăcrămioara. 

-De atunci îi cânt mereu, fiindcă e amicul 
meu: 

Licurici, licurici, 

luminiţă din urzici, 

ghem de fum cu ochii mici. 
Vino-n casă, trup de humă 
şi la noapte iarăşi du-mă, 
în împărăţia ierbii, 

unde ciutele şi cerbi, 

vin pe rând şi se adapă 

la izvorul plin de şoapte, 
Licurici, licurici. 

- Ce-ntâmplare de mirare, oare, ce să fac să-l 
văd şi eu? întreabă Lăcrimel cu duioşic. 

- Dacă inima te-mbie, o să ţi-l arăt şi ție. 

Şi până să-i ajungem noi, dispărură amândoi. 

CAPITOLUL XV 


Ajunşi în acest punct al povestirii, cred c-ar 
fi înţelept să mai aştept. Vă acord, cu bunăvoință 
şi grație, o pauză de respiraţie. Un moment de 
respiro e binevenit, aşadar, măcar preț de-o 
clepsidră de chihlimbar. Fiecare poate face ce-i 
trece prin minte numai Să fie atent doar un 
moment. 


kkk 


E seară. În mirişte e prea multă linişte.E o 
linişte de-a dreptul suspectă, nici o insectă, nici o 
boare n-adie, nici măcar un tril de ciocârlie. 

Dacă tot ne-am pus în cap să schimbăm 
lumea, (culmea!) cineva trebuie să ia inițiativa 
odată şi odată, altfel lumea rămâne neschimbată. 

C-un basm, cred că îi pot vindeca pe oameni 
de astm, să poată respira din nou aer curat, cum 
le-a fost dat. Întunericul îl pot preface-n lumină, 
noaptea-n zi senină, un chip mohorât îl pot 
schimba binişor, într-unul surâzător. Ar fi culmea 
politeții să mă lăsați să găsesc chiar eu maşina 
infernală a tristeții! 

Vreau ca nimeni să nu mai aibă un nod de 
plâns în gât, întreaga suflare pământească să se 
bucure şi să se veselească. 

Un asemenea plan îndrăzneţ nu e deloc 
simplu, e lesne de înţeles, dar nu am de ales. 

Voi scotoci pe Internet, cum să-l fac pe om 
să râdă, oricât ar fi situația de hâdă. Ştiu că nu-i 
uşor, în ziua de azi să faci umor, să pui foc pe gaz, 
adică să faci haz de necaz. Fundcă, oricât de 
breaz, un om supărat, te rog să mă crezi, nu are 
nici un chichirez. 

Am nevoie de o formulă magică pentru 
situația asta tragică. Formula pe care o caut de o 
noapte şi-o zi, nu e aşa simplă cum pare a fi. Ea 
trebuie să conțină, nu ulei de ricină, nu extras din 
vreun ulei volatil ci în cantităţi aproape egale 
câteva picături de voie bună, delicateţe şi blândețe, 
multă toleranță şi, să nu vă mire o cantitate 
apreciabilă de iubire. Amestecate cu fantezie şi 
descântate cu cântece şi poezie. Fără aceste 
ingrediente, mă îndoiesc că se vor rezolva 
treburile urgente cum ar fi, să cauţi cu lumânarea 
un elixir de alungat întristarea. 

Pot să încerc mult şi bine toate formulele 
vrăjitoarelor şi ale magilor, dacă nu am şi ajutorul 
vostru, dragilor!... 

CAPITOLUL XVI 


Aflăm că Piticul cel Spân l-a răpit cu 
neruşinare pe Domnul Timp şi l-a ascuns în 
Olimp. Slujitorul lui Master Tempo îl eliberează 
la ora de opal şi totul reintră în normal. 

În acel moment apăru pe aici, slujitorul lui 
Master Tempo, Clipici. El avea o statură scundă şi 
clipea de două ori pe secundă. 

- Dragii mei, vai, ce-am pătțit!...Domnul 
Timp a fost răpit de Pitic şi a lipsit doar puțintel să 
rămânem fără el... 

- Vrem să ştim neapărat ce s-a întâmplat. 

- Cum să vă spun, Piticul cel Spân, invidios 
că nu crescuse destul de voinic, se hotărî să 
oprească timpul un pic. Cu alte cuvinte să-l 
ascundă-ntr-un loc, doar aşa va putea căpăta ceea 
ce-i lipsea. 

- Cum, necum, îl vrăji pe Master Tempo şi îl 
ghemui într-o cutie fermecată, fără cheie şi fără 
lăcată. ȘI-l transportă pe bietul Timp, tocmai hăt 
în Olimp. 

Apoi, ştiindu-l zăcând în seif ferecat,Piticul 
cel Spân se puse pe aşteptat. 

Ce grozăvie! Zilele încetară să se mai 
scurgă. 

Încremeniseră în loc şi nu voiau chiar deloc 
să se mai urnească, să lase nopțile să le ajungă şi 
chiar să le depăşească. 

Soarele şi el îşi pironi razele drept în sus. 
Norii dispăruseră sub coviltirul de cer, aşternând 
lăicer înspre apus. 

- Dar când s-a întâmplat năpasta asta? 
întrebă Timorel, încet, ca pentru el. 

- Pot să spun doar cu aproximaţie, cam la ora 
de meditație, clipi de două ori, Clipici. 

- E1 şi? ce s-a mai întâmplat? Ne-ai făcut 
curioşi  cu-adevărat,  spuseră  Lăcrimel şi 
Lăcrămioara căreia îi bătea foarte tare inimioara. 

- Ce să se întâmple? Toate gâzele fiind 
surprinse în zbor, rămăseseră suspendate cu 
aripile deschise către zenit. În sfârşit, nimic nu 
mai era cum a fost, fiecare lucru care avusese un 
rost pe pământ, acum şi-l pierduse. Într-un cuvânt, 
florile uitară să mai îmbobocească, albinele să 
roiască, fluturii să colinde prin grădini şi peluze, 
buburuzele rămăseseră mofluze, nemaivoind să 
țină locul de muze. 

Nu mai existau nici secunde, nici minute, 

nici ore rotunde, care să poată pătrunde viaţa de zi 
cu zi, să măsoare, să adauge şi să crească, tot ceea 
ce pe pământ ar putea răsări cu un dram de mană 
cerească. 

Ceasul rămăsese perplex, ca lovit cu leuca în 
plex. Eu însumi care am un tic, nu mai clipeam 
nici un pic. Dar voi n-aţi simțit nimic? Unde eraţi 
dragi frați, când Master Tempo era la strâmtoare, 
aproape strigă Chpici cu supărare. 

- Unde să fim? Nici nu vrem să ne mai 
amintim!... Eram în căutarea maşinei aceleia 
infernale, răspunse Abso, absorbit de poveste. Eu 
am fost în oraşul stelar, unde asemenea fenomene 
se petrec foarte rar. 

- Povesteşte-ne Master Tempo, prin ce-ai 
trecut şi ce-ai îndurat din partea acelui Pitic 
blestemat, îl rugară Lăcrimel şi Lăcrămica. 

- Master Tempo reluă cu gravitate: asemenea 
stagnare avea efecte diferite, pentru fiecare: de 
pildă, bătrânilor le convenea, fiindcă le prelungea 
viaţa şi chiar îi întinerea. Copiilor le era necaz 
crezând că n-or să mai crească mari. Cei mari, 
făceau haz că pot opri anii în loc, crezând că astfel 
nu vor mai îmbătrâni chiar deloc. Şi de altminteri, 
nimeni nu mai putea deocamdată să moară, 
bunăoară, nici cel mai bătrân dintre bătrâni. 

E greu, aşadar, vă spun fără ajutorul meu, 

spuse cu modestie Master Tempo. 

- Clipici, continuă cu însuflețire uitând 
aproape de clipire: 

- Apa nu mai izvora din fântâni, focul uitase 
demult să mai ardă, în luna încremenită cineva 
aruncase o bardă (sau o halebardă?) care stătea 
suspendată la jumătate de drum. Amintirile tuturor 
deveniseră scrum. Ce mai, bucluc după bucluc. Un 
nuc ale cărui flori se trecuseră de curând, se trezi 
refuzând cu vehemență să mai rodească până ce 
anomalia nu avea să se sfârşească. 

Singur Vento, care şi el suferea stând pe loc, 
găsi un ghioc şi se ascunse în el de supărare, să-şi 
amintească valurile de mare cu care se jucase 
odinioară. Un pitpalac îşi înghițise trilul ca să 
nu-şi strice stilul. 

- Bine, dar ce făcea Piticul în tot acest 
răstimp? întrebă Timorel, cu vocea cât un firicel. 

- Ce să facă, răspunse Chpici, piticul care l-a 
vârât pe Master Tempo în frici, stătea de veghe pe 
Olimp, stăpân pe timp şi se bucura de toate aceste 
perturbări de natură, râzând cu pumnişorii la gură. 

Į se părea că va deveni el stăpân peste toate, 
întrucât deţinea taina celor întâmplate. Nu ştia că, 
de fapt, dispariția timpului putea şi pe el să-l 
afecteze şi nici ce avea să urmeze. 

- Ba, dimpotrivă, spuse Master Tempo se 

vedea chiar crescând uriaş cât un munte, putând să 
ajungă până la cer, că o să poată culege stelele una 
câte una, să smulgă de pe cer luna, să se 
înconjoare de cele mai mari bogății şi averi, visate 
de-a lungul a o mie de seri. 

- Să vedeţi ce s-a întâmplat, zise Clhpici 
amuzat. Cum sta piticul cel Spân aşa, jumătate 
visând, jumătate sperând, m-am stercurat ca un 
gând în urechea lui mijlocie şi i-am provocat o 
adevărată stihie. Surle şi tobe băteau darabana în 
creierii lui, zgomote infernale îl înebuneau. Urale, 
tpete şi clacsoane, ţârâit de telefoane, ce mai, 
l-am îngrozit, până când s-a învoit să scape 
timpul din înlănţuire, fără clipire. 

Astfel, Master Tempo şi-a reluat atribuţiile 
rânduite de fire. Să nu vă mire, v-am povestit tot 
ce s-a întâmplat, de când am plecat. 

- Bine, dar cum a rămas cu Piticul? întrebă 
Timorel. Umblă la fel de năuc, ca un pui de lele, 
numai să facă rele? 

- Piticul cel înfumurat şi fără de minte, de 
supărare, s-a făcut şi mai mic şi când mai avea 
doar un pic până să dispară, s-a prefăcut într-o 
pâză ce zboară. Îl văd uneori aşezându-se pe unele 
flori şi vărsând lacrimi de rouă. Vă mai dau încă 
un amănunt: când începe să plouă mărunt — piticul 
cel hoțoman, plânge de ciudă că planul nu i-a 

amare, amare că n-o mai poată nicicând creşte 


mare. Ce-ntâmplare!... 

CAPITOLUL XVII 


In care aflăm că Luc Năuc s-a înscris la 
Școala de pirați adevăraţi şi acolo, după un 
Stagiu învață cum se scapă din naufragiu. 

- Am ajuns, aşadar, la şcoala de pirați 
adevărați. Dar n-am apucat să îmbuc o bucată de 
mămăligă că mă pomenesc că cineva mă strigă: 

- Hei, cum te cheamă? 
- Zăr de zeamă! 
- Şi cum te strigă? 

- Mămăligă. 

- Bineînțeles că numai cu mămăligă nu poți 
s-ajungi în mările lungi şi late de un kilometru şi 
jumătate. Îți mai trebuie măcar o coadă de peşte 
sau un cleşte de rac, un picior de brotac şi o 
mustață creață pe față ca să devii pirat. Ah, să nu 
uit, solzii de chit, care, negreşit, te vor ajuta să 
urmezi cursul de piraterie. Fiindcă se ştie, solzul 
de peşte sclipeşte şi foarte uşor devii sclipitor fără 
să te oboseşti să toceşti. 

- Unde se află această şcoală? întrebă Master 
Tempo cu sfială. 

- Şcoala de pirați adevăraţi se face în oceanul 
Atlantic. E foarte romantic să-nveţi pirateria. 

- Şi, asta-i şmecheria să reuşeşti din prima- 
ncercare, la examenul de lup de mare. 

De care lup, a trebuit imediat să mă 
ocup. 

Vă spun: lupul de mare trebuie să fie 
neapărat bătrân. Ar fi inutil să lupţi să devii lup de 
mare copil. 

Trec peste detalii mărunte, cum ar fi părul 
care-i cade rebel pe frunte, o mustață groasă şi 
aspră şi obrazul de cute brăzdat. Da-ţi trebuie, 
neapărat, un petecuţ negru la ochi, aşa ca să nu te 
deochi.. E nevoie de o voce dogită de tutun. Dacă 
ai găsit-o e semn bun. 

Mai ai nevoie acum de-un tricou în dungi. 
Aşa ca să se mire cei nătângi. Dacă ai găsit această 
recuzită învechită, drept ciubuc îți aduc chiar eu o 
pereche de cizme de cauciuc. Un muc de țigară 
care se stinge pe buze va lăsa multe feţe mofluze. 
Sau mai bine o pipă. Numai să nu faci risipă de 
tutun fiindcă ai de înfruntat imediat un taifun. Și 
nu un taifun oarecare, ci un taifun pe mare, în care 
valurile stau călare unul pe altul până-n înaltul 
bolții, iar vântul îşi arată colții. Şuieră şi învârteşte 
stropii săraţi şi vai de bieţii pirați a căror corabie 

scârţâie, din toate încheieturile. Îi apucă toate 
căldurile când, pe punte, valul se înalță cât ditamai 
munte. 

Dacă şi catargul se îndoaie, atunci ai făcut-o 
de oaie. Rămâi la discreția furtunii, până vin hunii. 

Spun unii că, dacă după asemenea ispravă, 
dacă n-ai naufragiat, negreşit au scăpat. 

Dar sunt voci (fără doar şi poate de proroci) 
care susțin că taifunurile vin şi pleacă. Şi-atunci, 
ce să facă bieții lupi? Fiindcă de rupt n-ai cum să 
rupi cârma cu o biată furtună în marea nebună, ei 
apucă imediat parâma şi aruncă ancora până la 
țărmul îndepărtat şi gata ai scăpat. 

- Luc Năuc, spuse Abso cu ochii îngândurați, 
oare noi nu ne-am putea face pirați?... 

- Vă spun din intuiție: în mările noastre, 
piraţii-s pe cale de dispariție. Nu mai vezi nici un 
cap de mort pe catarg, oricât te-ai avânta în larg. 

Meseria aceasta veche de când lumea, care 
nu avea pereche odinioară, astăzi a rămas de 
ocară. Dacă n-ar fi legată de atâtea poveşti şi 
amintiri marinăreşti bună sau rea, nici nu s-ar mai 
pomeni de ea. 

- Şi nu se mai găseşte nicăieri, nici picior de 
pirat adevărat? insistă Abso. 

- Ei, astăzi pirații trăiesc pe uscat ca frații. 
Şi-au schimbat domiciliul şi stilul. Cum să mai 

fure ca-n pădure, ca-n codrul verde? Fiindcă n-au 
ce pierde, fură conceptul unei acțiuni pe Internet 
şi-apoi îl vând, set cu set şi cifră cu cifră unui 
concern străin! Gata cu vorbăria că m-am săturat 
să mă joc de-a pirateria. Nici măcar n-am aflat 
schema maşinii infernale şi asta-i dilema, am 
rămas dând banii pe şcoală, fără o para chioară. 


ste sh sh 

CAPITOLUL XVIII 


Aflăm că lui Gândurel i s-au vârât circa o 
mie de gânduri în scăfârlie. Apoi, ca un bărzăun, 
i-a intrat în cap un gărgăun. 

Tocmai atunci, de parcă era pus pe prigoană, 
Gândurel apăru în goană. Extrem de îngândurat şi 
tulburat, țipa ca din gură de leu: 

- Aoleu! Ce mai gălăgie în scăfârlie! Au 
început gândurile să se bată cap în cap şi dacă au 
văzut că nu mai încap au zburat afară, unde viaţa li 
se pare mult mai uşoară. Acolo a început să le 
hăpăie aerul-fraierul, care de-atâtea gînduri 
abătute s-a umflat cât şapte bute. Ca un gavăn s-a 
umplut aerul cu caierul de gânduri flămânde şi 
plăpânde care de-abia au aşteptat să iasă din casă. 

- Dar unde voiai să se îmbulzească dacă nu 
sub o frunte copilărească? Pe bolta cerească n-ai 
loc de stele, dară-mi-te de ele! strigă Luc Năuc, 
care fusese, de curând jefuit de gânduri, în câteva 
rânduri... 

- Au încercat să plece în cale dreaptă, până la 

Sfântul Aşteaptă. Să călătorească fiecare, pe oiştea 
Carului Mare, dând buzna duium până când a 
rămas Carul Mare cu oiştea-n drum. 

Acolo, cum să te sui, dacă e stăpână Cloşca 
cu pui? Dacă ar găsi loc,un pic,fie şi în Carul Mic. 

Dar acolo nu poţi de pisic, care nu are nici o 
vină bată-l norocul, că şi-a găsit locul! O biată 
felină ca atâtea altele sub soare, care nu ştiu să 
zboare! Deşi stăpânul 1-a procurat aripioare şi 
chiar un motor, el a călătorit cică, pe-un nor, 
găsindu-şi loc în Ursa Mică. Şi-apoi, aţi văzut 
undeva, domnilor, pisic zburător? 

- Gând zburător am văzut, zise Lăcrimel cu 
glas scăzut, dar pisic zburător? E revoltător! 

- Dragii mei, fetițe şi băieței, degeaba, în 
câteva rânduri, ați vrut să scăpați de gânduri. 
Le-aţi risipit în lung şi-n lat dar ele tot în minte-au 
intrat. De unde, uneori, la nimereală, ies la iveală. 
Nu pot să vă povestesc cum se bulucesc... 

- Ştiu, şi mie mi s-a întâmplat în 
nenumărate rânduri, să fac slalom printre gânduri, 
rosti Timorel. 

- Staţi, că am uitat să vă spun cum mi-a intrat 
în cap un gărgăun... spuse roşind puţintel 
Gândurel. 

- Dar ce-i gărgăunul? se trezi Mohorel 
din mohoreală, sau din aţipeală. 

- Am să vă spun imediat. Gărgăunul nu-i nici 
alun, nici bărzăun, morun sau vreo altă minune 
care nu ştie decât să sune din coadă şi să roadă 
sâmburi de vis, lingându-şi mustățile ca Pis-Pis. 

- Cum arătă? întrebă sfioasă o fată. 

- Cum să arate gărgăunele e negru ca 
tăciunele, are două cornițe şi a presărat cu aluniţe 
pestrițe. Locuieşte-ntr-o dungă şi dacă se-ntâmplă 
să nu-i ajungă spaţiul, atunci se extinde. 

Călătoreşte de obicei c-un norişor şi dacă nu 
eşti atent, evident că ţi se vâră în cap, imediat. Şi 
atunci începe să nu-ţi mai placă nimic-nimic, nici 
chiar îngheţata cu fistic. 

- Nici chiar îngheţata cu ciocolată şi alune 
care-i una dintre cele mai bune? — întrebă 
Lăcrămioara. 

- Nici! răspunse în locul lui Gândurel, 
Mohorici. 

- Poţi avea gărgăuni, de luni până luni, dar e 
preferabil să mai amâni şi să-ţi acorzi câte o pauză 
de exemplu de duminică până duminică, sau de joi 
până joi când te asaltează gărgăunii în roi. 

Ei bine, dacă te-au pocnit peste cap, asta-i 
scofala, ți se par toate alandala. Nu te mai speli 
dimineaţă pe dinți până nu-ţi aduc periuţa o suită 
de prințese şi prinți, începi să minţi, dar nu aşa, 
gratuit ci minciuni sfruntate, cum până acum nici 

n-ai gândit. 

Gărgăunul despre care v-am pomenit, este 
unul mai puţin obişnuit. Cam năuc şi singuratic, 
precum un cuc. E lesne de închipuit ce s-a 
întâmplat când m-a întâlnit. Nici minţile nu mă 
mai încap, de când mi-a intrat în cap. A-nceput să 
facă fiţe-fiţe, ca unele fetițe mironosiţe. Cum să 
scap de asemenea handicap? Ajutaţi-mă să devin 
imun la un asemenea gărgăun. Fiindcă ameţesc şi 
nu mai pot să gândesc!... 

- Să-l aşteptăm pe Jupân Alambic cu maşina 
lui Sfarmă Gânduri, care a plecat pe o cărare 
bătută, poate ne-ajută. Altfel, poţi să tragi şi cu 
tunul şi nu mai poţi scăpa de ditamai gărgăunul! 


sto che et 

CAPITOLUL XIX 


In care Doica Luna se apropie grăbită 
nevoie mare, cu leacuri de la Scoala de 
vrăjitoare. 


XX % 


- Dragii mei copii şi nepoţei, v-am adus din 
apus leacuri pentru fiecare, de la şcoala ajutătoare 
de vrăjitoare, unde-am petrecut de minune, printre 
vrăjitoarele rele şi vrăjitoarele bune. Am învăţat 
acolo lecţia despre iarbă care, pusă să fiarbă cu 
câteva vorbe borborosite în barbă, te-ajută să obţii 
negreşit, tot ce ţi-ai dorit. 

La început tare greu m-am obişnuit şi 
simţeam că mă asurzeşte iarba cum creşte, bat-o 
vina, parcă voia să întreacă lumina! 

Desigur, un cal răpciugos, ar paşte-o bucuros 
şi ar deveni viguros. Din gloabă, numai bună de 
cărat într-o roabă, s-ar preface măcar într-un 
năzdrăvan armăsar. 

Aşa că, n-am pierdut timpul degeaba şi am 
început să cosesc iarba. Că şi-a uitat măsura, aşa 
cum şi eu mi-am uitat-o, când m-am luat cu gura 

şi n-am ridicat nici o căpiţă în poieniță. 

Am cules-o fir cu fir şi m-am ales cu o 
bluziţă de mohair. Şi cu o fustă de velur, verde 
pur. 

Iarba, vă spun fără glumă, mi-a dat o lecţie 
grozav de bună. 

- Ce lecție, Doica Luna? întrebă Tristana 
Grăsuna. 

Cum poate iarba, la o adică, dintr-o sămânță 
atât de mică să crească voinică? Doar o furnică 
poate să-mi explice, se-nţelege, după care lege se 
conduce şi cum ştie, când trebuie să se usuce?... O 
altă întrebare, deloc uşoară, e de unde ştie 
dumneaei când trebuie să răsară? E-un mister cum 
se îndreaptă singură, cu creştetul către cer. 
Străpunge pământul dintr-o mişcare, să ajungă la 
raza aceea de soare. 

Câte legende nu s-au născut despre 
animalele care iarbă au păscut, crescând peste 
noapte cât şapte. Datorită mustului dulce al ierbii, 
au făcut coarne şi cerbii. Până şi melcilor le-au 
crescut corniţe, datorită firelor de roiniță. 

Când pasc pe un tăpşan verde mănos, vitele 
dau lapte foarte gustos. Iar oile la stână fac brânză 
bună.  Găinuşele când o  ciugulesc, parcă 
întineresc. lar cocoşii, dacă mănâncă iarbă-n 
ogradă se iau la sfadă. Nu mai vorbesc de fierturi 

care-s bune pentru bătături... 

- Bine, dar ne-ai promis câteva leacuri, ceru 
insistent Văicărica. Până acum nu ne-ai spus 
aproape nimica. 

- Țac-pac, leac şi baba-i colac! Cum să nu! 
Doar de veacuri lumea s-a tămăduit, cu leacuri. 
Vraci iscusiți au tratat neîncetat maladii apărute la 
bunici şi copii. 

Ascultaţi: Cu o labă de iepure şchiop, poți 
vindeca un miop. Cu o tărtăcuţă de dovleac — vii 
de hac durerii de stomac. Gheara de pisică e foarte 
bună pentru frică. Laba de gâscă uscată se 
foloseşte-n armată la pifani şi boboci, numai că 
trebuie s-o toci. Aripioarele de foci făcute pilaf, te 
feresc de orice perdaf. Piatra de pe dinții unei 
furnici, te poate vindeca de băşici. Cu găluşti de 
urzici, ghici ce se vindecă mai ales duminica? 

- Ştiu eu, ştiu eu, spuse Suspinica, ştiu de la 
bunica. Gâlcile mătâlcile, întoarse cu furcile. 

- Cine n-a auzit de praf de spuzit sau de 
tinctură de asurzit? 

- Dar cum să scapi de pistrui, Doică Luna? 
întrebă Sorileta. 

- C-o limbă de pui gălbui caţeri pistruii în 
cui. Corniţa de melc codobelc amestecată cu 
mătrăgună e bună pentru somnambuli, să nu se 
mai plimbe pe acoperiş când e lună. 

O ciupercă bearcă şi fără jumătate de pălărie, 
mi-a folosit o dată şi mie, la păstrat un vis din 
copilărie. 

- În trecut lumea lua ca vitamină, stropi de 
lumină, spuse Luc Năuc. Ca hapuri şi alte buline, 
adierile line de vânt. Îşi puneau prişniţe şi 
comprese cu suave flori de mirese. Pentru cine nu 
voia să citească basme, se foloseau cataplasme. 
Nu exista farmacie, ci doar spițerie. lar spiţerul 
făcea totdeauna pe cavalerul şi te îmbia cu licori 
preparate din flori. Uneori, în loc de ventuze, 
bolnavului îi erau aplicate dulci cuvinte pe buze. 
În loc de duşuri reci, se foloseau idei din capete 
seci... 

- Dar de unde ştii tu atâtea leacuri, Luc-Năuc 
întrebă Doica Luna. Poate c-ai fost spițer într-o 
viaţă anterioară, de le ştii pe dinafară. 

- Nu, Doică, dar am o mătuşă care se pricepe 
de minune, la leacurile cele mai bune. Ea spunea 
că pentru orice nevralgie se face un tratament cu 
poezie. Câte două-trei versuri pe oră şi pentru 
orice maladie, se aplică o meloterapie, adică 
terapie prin muzică bună, care te fereşte de 
minciună. Dar, spune dumneata mai departe, 
despre leacurile învăţate din carte. 

- Sfecla  sfeclită pe jumătate, se 
administrează în bolile digestive, dintr-o mie de 

motive.În primul rând, dac-o mânca cineva, n-o 
mai sfeclea. Dac-o serveşti rasă, imediat simţi că 
nu-ți mai pasă. 

Un pistrui de bibilică, nu strică să ai, ca să te 
simţi ca-n rai, iar o pană de ghionoaie, poate 
repede să-ţi înfoaie chelia. Întrebaţi pe Piticul cel 
Spân, despre ceea ce spun. 

- Lasă-l în pace pe pitic, că s-a transformat 
într-o gâză, mai zilele trecute şi nu mai are cine 
să-l ajute să-şi înfoaie chela, zise Clipici după o 
pauză. 

- Din ce cauză? întrebă Doica Luca, care nu 
fusese de față la povestea cu Master Tempo. 

- Pentru că a îndrăznit, auzi mişelul, să fure 
timpului veşnicia, şi a fost pedepsit după 
cutezanță, dădu explicaţiile de rigoare Clpici, cu 
voce cam tare. 

- Odinioară, reluă Doica Luna, ce mai, nu 
era deloc grav să fii bolnav, fiindcă găseai în 
natură leac pentru orice vătămătură. Dar în ziua de 
azi, pas de mai vinde castane la coconi şi cocoane. 

Se vede de la o poştă că medicina a luat un 
asemenea avânt, încât nu mai sunt nici vraci, nici 
bolnavi închipuiţi, iar medicii, sunt cât se poate de 
fericiți fiindcă au de-a face doar cu bolnavi 
adevăraţi, care, dacă nu ar fi, nu aş mai fi avut ce 

povesti, încheie Doica Luna cu un suspin, pentru 
moment, cel puţin. 

CAPITOLUL XX 


In care intră precipitat Domnul Alfabino, 
care-a inventat un nou joc şi ne învaţă şi pe noi 
să ne jucăm de-a cuvintele. 

- Ce noroc! rosti apăsat Alfabino. Am învățat 
un nou joc, pe care pot singur să-l joc. Pe hârtie, 
verbal sau în minte, pot ridica un castel de cuvinte. 

Nici n-am nevoie de bani, sau de merinde, 
pentru jocul meu clădit din cuvinte. Uşi, ferestre 
din ele zidesc, dreg şi stric până iese aproape 
nimic. 

Când socotesc că e gata, frumuşel mă aşez şi 
încep pardoseala să i-o pictez. 

Câteodată mă simt ispitit, doar cu un deget 
să îl fac năruit. Tot aşa eu înnod şi deznod. Şi aşez 
cuvintele pe calapod. Eu socot că am mare noroc 
fiindcă ştiu un asemenea joc. 

- Domnule Alfabino, cred că dumneata ştii 
până şi alfabetul pădurii, al tuturor animalelor şi 
păsărilor, nu-i aşa? întrebă Suspinica. 

- Fată dragă, mi-a mai rămas doar atâtica şi 

am să învăţ graiul tuturor vieţuitoarelor. 


Ascultaţi: 


De m-aş potrivi, 
cred c-aş desluşi 
graiul iepuresc 

şi pe cel vulpesc. 
De-aş şti tălmăci 
oac-ul brotăcesc, 
zumzetu-albinesc, 
trilul păsăresc, 
zborul fluturesc, 
alfabetul florii, 
grația culorii, 

taina frunzei verzi, 
glas de mame- berzi. 
De n-aş pregeta 

şi aş asculta 

cu luare-aminte, 
cred că aş deprinde, 
stelele ce-şi spun, 
când răsar şi-apun. 
La furnici parola, 
când străbat rigola. 
Cerbul cum îşi cheamă 
ciuta lui de-o seamă. 
Chiar mironosiţa 
doamnă vulturiţa 

ce-i răspunde, hei 
vulturului €i!... 
Și-alte vechi însemnuri, 
taine şi îndemnuri, 
aş şti să contemplu 
al naturii templu... 

- Bravo, bravo! Domnule Alfabino, strigară 
toți. Dacă vrei, poţi! 

- Nu mă mai linguşiţi, fiindcă sunt necăjiţ. 

- De ce, Alfabino? strigă aproape Timorel. 

- Am prins un cuvânt suspect şi vreau să-l ţin 
la respect... 

- Dar de unde ştii? se bosumflă Bosumflea. 

- Pentru că nu-mi miroase a bună. În acest 
cuvințel s-a strecurat o minciună. Sau un minciun 
care-i un adevăr mai (ne)bun. la să numărăm cu 
toții literele acestui cuvânt întortocheat (sau mai 
deocheat?) — Cred că-i just să începem cu vocalele 
ca să ne umplem cu ele pocalele. 

Diftongii îi lăsăm mai pe urmă, să nu ne 
scape din turmă. Cât despre triftongi, ce să zic? Îi 
dăm pe toți Domnului Alambic, pentru că şi-aşa, 
dacă există, sunt ca şi cum n-ar fi, altfel ar mărgini 
cu bomboane, bietele consoane, care sunt nişte 
litere-literuţe cu toane. Nu poți să le aşezi mai 
multe la un loc şi să te apuci să visezi, fiindcă 
imediat le pierzi pe traseu. Trebuiesc răsfirate şi 

intercalate cu superba vocală, care-şi poartă cu 
fală numele şi stirpea blajină din limba latină. 

Asta-i, consoanelor — fiecare — le trebuie 
mult aer de respirare. 

Dacă obţineţi nişte cuvinte mai dure, vedeți 
să nu vi le fure vreun hoţ şi să facă oarecare negoţ. 

- Vezi să nu comiţi vreo gafă, să ascunzi 
cuvântul într-o carafă, ca pe vinul cel vechi, 
Domnule Alfabino, spuse Master Tempo. Fiindcă 
literele se vor strecura- perechi luând carafa de 
urechi şi împrăştiindu-se-afară, îţi vor face viaţă 
amară. 

- Cel mai bine e să le agăţi în cui, la căpătâi, 
sau să le prinzi de grindă în tindă, ca pe merinde, 
să-ţi ţină toată iarna de foame precum unele 
poame, zise Mohorel. 

- De ce unele cuvinte par sumbre, ca nişte 
umbre, iar altele sunt de-a dreptul strălucitoare, de 
parcă-s rupte din soare? întrebă suspinând, 
Suspinica. 

- Ştiu şi eu, reluă Alfabino, ca să vă răspund 
îmi este greu. Câte unul e proaspăt ca roua pe 
flori sau sunt dure ca fărâmele de meteori. Din 
cuvinte deprinzi, bunăoară, cum să reduci lumea la 
scară. Cine n-ar putea să îngrămădească, într-un 
cuvânt toată bolta cerească? Sau cine ar şti să 
rezume în cuvinte anume, toate minunățiile cu 

care ne-a înzestrat Creatorul, dacă nu dumnealui, 
Autorul? 

Cine poate jongla cu cuvintele, ca şi cu o 
minge, acela învinge. 

După cuvinte, te poţi ascunde uneori ca 
într-o grădină cu flori. 

- Sau poţi zbura cu aripi îngereşti, până-n 
sfere cereşti. 

- Ce fericit trebuie să fu dacă ştii să joci din 
cuvinte un joc! Mare noroc! Aşa cum ai spus, 
Alfabino, e ca şi cum ai înălța un castel —model. 

Cu turle unde să se suie să urle, toată ceata 
de gărgăuni, de marți până luni. 

- Ce bine ar fi dacă s-ar găsi cuvintele 
de vânzare ca şi înghețata pe trotuare, sau ca şi 
merele la aprozare! Şi-ar cumpăra fiecare un kil- 
două, pentru când începe să plouă, cât sunt în stare 
să ducă, în această lume năucă... 

- Astfel se jucară de-a cuvintele eroii noştri 
cei trişti, ca nişte artişti. 


ste sh sh 

CAPITOLUL XXI 


În care Miorel şi Miorina călătorind pe 
meleagul minciunilor sfruntate, şapte leghe şi 
jumătate îl întâlnesc pe Moş Scornici care, fără 
înconjur, le spune cum soarele a fost muşcat de 
lună şi a Stat bolnav o săptămână. 

Miorel şi frumoasa lui Miorina, dragi copii, 
ne istorisesc nemaipomenitele lor peripeții, pe care 
le-au văzut şi făcut pe unde-au trecut. 

Într-un ţinut de poveşti locuit de pitici, l-au 
întâlnit pe Moş Scornici. 

- Moş Scornici, bată-l vina, spuse Miorina, 
era alb şi drag şi se sprijinea de-un toiag. Era atât 
de nins, dar nu se dădea învins. 

Nu semăna cu ceilalți moşi, fiindcă el turna 
numai gogoşi. Încât, bieţii piticei, vai de ei, vai de 
ei! trebuiau să înghită pe nemestecate, minciunile 
cele mai sfruntate. Fiindcă moşul, ca să nu-şi 
dezmintă porecla, scornea, oameni buni, coşcogea 
minciuni. Toată stirpea omenească nu i-ar fi ajuns 
s-o minciunească. 

- Dar din ce cauză dragă, voia să 
minciunească lumea întreagă? întrebă Doica Luna- 
Miruna. 

- Fi, aici e aici, luă cuvântul Miorel, cu glas 
subțirel, asta pentru că bunica lui, ca să-l ferească 
de rele, îi dădea să mănânce numai minciunele. Și 
cu asemenea prăjitură, cum să nu-ţi iasă numai 
perle din gură? 

- Moşul n-avea pereche la scornit gogoşi. 
Minciuni cât se poate de gogonate, măi frate. Nu 
din acelea leşinate, subțiri, de doi bani, ci grase şi 
lucioase, ca nişte bostani, reluă Miorina povestea 
cu pricina. Ca nişte gogonele murate, din ochi 
furate, cu usturoi şi cu ceapă de-ţi lăsau gura apă! 
Nu pridideai să te miri de atâtea minciuni cu 
căpcăuni, cu pitici pricolici, pocnind din boi pe 
lângă bici sau, cum spuneţi voi, pocnind din bici 
pe lângă boi... 

- Susţinea că fusese la crucea lumii şi lângă 
o cascadă învolburată întâlnise o fată; o 
mogâldeaţă de ceaţă, ascunsă într-o văgăună şi 
care ieşea să se scalde, numai noaptea pe lună. 
Avea un toiag de zână şi spunea că fusese vrăjită 
în tinereţe, să aibă parte numai de tristețe. O 
pasăre măiastră îi apăruse în vis la fereastră, 
spunându-i răspicat că nu va mai râde niciodată, 

până când Atar cel Viteaz n-o va scăpa de necaz. 
Nu va putea avea o viaţă normală, până când nu va 
fi dezamorsată maşina aceea infernală. 

De aceea îl aştepta noapte şi zi pe Atar în 
crâng, unde toate zeițele plâng. 

- Biata jună cum să descopere fărâma de 
adevăr din minciună? oftă Suspinica. 

- Ei bine, un pitic din Ţara minciunilor 
sfruntate, cercetând o bancă de date, a descoperit 
un aparat detector, care, fără înconţur, îţi arăta 
adevărul pur. Acesta era conectat pe 
nouăzecişinouă de ani şi costa o mulțime de bani. 
Pentru aparatul acesta model, piticul Zubin 
câştigase premiul Nobel. 

Moş Scornici foarte ghiduş, inventa pentru 
fiecare, câte un spiriduş. Astfel, existau spiriduşii 
lemnului, ai apei, ai vântului şi mai nou, spiriduşul 
cuvântului care era cel mai năzdrăvan; putând să-l 
găseşti cuminte, fie în vorbe, fie pe hârtie sau 
minte, spuse Miorel. Nu se dădea în lături să 
născocească un spiriduş, în fiecare arcuş de vioară, 
sau violină, făcând muzica mult mai lină. Şi nu 
întâiaşi oară a inventat pe regele Spiriduş, 
avându-și culcuş în burta unui cărăbuş. Ei de asta 
ce părere aveţi? Îi considera pe ascultători 
nătăfleți? Nimeni nu-şi închipuia bunăoară, că 
moşul îi trage pe sfoară? 

- Ghiciţi unde voia să se plimbe moş 
Scornici? spuse Miorina întrebându-şi vecina, pe 
Doica Luna. Pe litoral? Aş, pe un atol de coral. 

- Să-i mai treacă de-alean, într-un palat de 
mărgean, prevăzut cu o zână, neapărat bună. Visa 
moşul câte în stele şi-n lună, dar eu ştiu una şi 
bună. Toate aceste minciuni, spuse de luni până 
luni pe săturate, pe nemâncate, pe trezite şi 
adormite, până ţi se făcea lehamite, aveau un scop: 
să te-ajute, să-ți regăseşti iluziile pierdute, cândva, 
în copilărie, nimeni nu ştie. 

- Nu fac aluzie spuse Doica Luna, dar fiecare 
om are dreptul măcar la o iluzie. Iluziile țin 
viaţa-n frâu, de parcă ar fi legate cu aţa la brâu. Pe 
ele ne cocoţăm ca să visăm. Aman, aman până 
ieşim la liman. 

- Să vezi şi să nu crezi, ce ne-a mai povestit 
moş Scornici spuse Miorel, făcând ochii mici. 
Ne-a spus cum Soarele cât este el de breaz, a fost 
muşcat de Lună pe obraz. Pentru că anii îi atârnă 
foarte grei, într-o zi, soarele, dragii mei, fu mai 
obosit decât de obicei. Aţipise tolănit în spatele 
unui stei ascuţit şi nici prin gând nu-i trecea să se 
scoale. Era şi pentru el sărbătoare? 

- Poate nu mai avea vreascuri şi lemne 
pentru întreținut focul cel veşnic şi se 
transformase-n sfeşnic cu o feştilă care abia 

pâlpâia, spuse Viorela. 

- Poate că odată cu trecerea anilor, mai 
îmbătrânise, se mai gârbovise şi nu mai sărea de 
pe o rază pe alta, să se bucure, în plapuma lui 
azurie, umplută cu puf de nori, replică Lior. 

- Ori căpătase reumatism fâcând plajă pe 
istm, tot trecând prin toate hotarele şi coclaurile 
şi-l cam dureau vertebrele şi picioarele, reflectă 
Abso cu minte... 

- L-o fi durut măseaua de minte care tocmai 
îi răsărea, sau îşi bătuse razele-n ţinte, să nu-i fie 
de-o măsură, celui ce minte. 

- Ce mai tura-vura reluă Miorel, a păgubit 
bătătura de lumină şi s-au trezit cu toţii cu o zi 
lipsă, fiindcă se anunţase eclipsă. Dar se vede 
treaba că nici norii nu stătuseră pe degeaba. I se 
vârâră ca un ghimp în suflet şi se grămădiră buluc 
în jurul lui, aşa că, mai ia soarele de unde nu-i! 

El era cel mai destoinic ceasornic din lume, 
mai exact chiar decât un ornnic. Toţi locuitorii din 
sate şi oraşe, metropole mari şi metropole mici, 
tări şi continente căutară soluții eficiente. 

Se formară comisii peste comisii, cu cele 
mai diverse misii, trimiseră solii şi poştaşi, aşi în 
transmiterea corespondenţei la mare distanţă. 

Asemenea cutezanță nu s-a mai pomenit 
nicicând. Fără să le trimită un rând măcar cu scuză 

de rigoare, bătrânul soare îndrăznise să lipsească 
nemotivat de la serviciu. 

S-a aflat mult mai târziu că soarele îşi pusese 
în cap să devină măcar o dată pe an chiulangiu, să 
plece-n vacanţă la pol, fiindcă aflase că acolo se 
fac băi de nămol îngheţat. Și ştiindu-se foarte 
aprig, din fire — pentru ca nimeni să nu se mire, îşi 
luă imediat un concediu medical. 

Doamna Luna tot cu ochii pe sus, sta 
posomorâtă, cu gândul dus. Pentru că ea era 
principala lui mesageră pe pământ, în afară de 
fratele vânt, hotără să-i dea un impuls. Şi plină de 
energie prinse soarele de scăfârlie. Îl muşcă tare 
de obraz, apoi îl umbri de tot şi se făcu noapte în 
plină zi, peste tot. 

Ca să iasă din impas, oamenii au hotărât să 
cheme ca ajutoare stelele călăuzitoare, care se 
găsesc pe boltă cu duimul şi însoțesc marinarii pe 
ocean sau pe mare, arătându-le drumul. 

Au apăsat ei pe vreun milion de butoane şi 
s-au aprins tot atâtea lampioane. Deocamdată 
situația era rezolvată, dar ce se vor face altădată?... 

- Dar cum a fost pedepsită Doamna Luna 
pentru o asemenea ispravă nebună? întrebă Prinţul 
Suspin. 

- S-a chemat garda cerului şi Luna a fost 
tăiată felu-felu cu barda, ca un pepene galben, 

mâncat de copii. 

- De atunci nu mai iese pe boltă întreagă, ci 
numai pe bucățele, vai de păcatele mele! Rareori o 
mai vezi plină, dar numai când este bolta senină. 

- De aceea-n chip firesc, cei doi se 
ciorovăiesc, spuse blând Miorina. Aţi văzut a cui e 
vina. 

Domnul Soare, Doamna Lună 
nu duc casă tocmai bună, 
împreună. Umblă zvonul 
printre şoapte, 

cum că dânşii amândoi 

se aleargă zi şi noapte 
îmbrăcați în straie noi. 

Când răsare Domnul Soare, 
Dumneaei se-ascunde-n mare. 
De ce oare? 

Iar când merge la culcare 
Domnul Soare, 

Doamna Lună — atunci apare. 
Domnul Soare, 

Doamna Lună, 

dinadins se joacă-n doi 

de-a ascunsul, 

parcă nu încap pe boltă 
împreună. 

Nu-i a bună. 

Vrem pe amândoi deodată 
să-i zărim când se arată 

şi când ninge şi când plouă 
ŞI pe cer senin sau rouă, 
când se taie pâinea-n două 
şi-o bucată ne dă nouă!... 

- Cum să-i vezi pe boltă pe amândoi? Doar 
ştii că ei se urmăresc şi nu se ajung, decât când se 
anunță eclipsă, spuse Abso, cu privire fixă. Asta-i 
o iluzie sau o mare confuzie... 

- Cred că Moş Scornici ar avea mare căutare 
pe-aici. Mai ales acum, că ne-am pierdut iluziile- 
nn drum. Până şi cea mai măreaţă s-a spulberat în 
ceață, spuse Abso cu ochi visători, de parcă ar fi 
călătorit numai în nori. 

- Mai bine murim decât să nu le regăsim, 
oftă trista Tristana. 

- Cine poate şti dacă nu ni le-o găsi, într-o zi, 
moş Scornici, mucalit şi ghiduş, gata să ne facă 
fericiţi, c-o momeală, c-o scorneală, cu cercei şi cu 
beteală . C-o acoladă de marmeladă să-i mai 
punem sare pe coadă, lăcrimă Lăcrămioara. 

- Uneori şi scornelile sunt bune, încheie 
Miorel cu zel. Dar numai şi numai când e vorba de 
basme. Altminteri, minciuna e un lucru urât şi se 
pedepseşte numaidecât. 

CAPITOLUL XXII 


In care aflăm cum S-a iscat mare zarvă la 
Zoo, unde un opt culcat, fusese tăiat în două şi se 
obținuseră două ouă. 

Într-o zi, când începuse să plouă cu stropi cât 
o boabă linte, care erau strânşi de îngrijitori, într-o 
roabă de cărat plăcinte, Zorin nimerise la Zoo, 
unde se stârnise mare zarvă printre animale. Ce 
mai la deal la vale, întâmplarea cu pricina avusese 
ecou în parcul grădinii, unde se plimbau animalele 
ca pe Copou şi se auzi din cușcă în cuşcă, unde 
erau ținute fiarele care muşcă. 

Cine-ar fi crezut că Zorin va trăi o 
întâmplare de necrezut? Că va auzi animalele 
cum îşi vorbesc, ba mai mult va înțelege graiul 
animalicesc? 

Putin a lipsit să nu vorbească şi el în acest 
grai, care e foarte cunoscut pe plai. Numai că 
oamenii nu ascultă cu luare aminte, la ce-şi spun 
vietățile considerate fără de minte. Păcat! Multe 


am fi aflat dacă am fi plecat urechea puţin, aşa 
cum a făcut şi Zorin. 

- Un cuc tot umbla hăbăuc, strigându-şi 
numele fără încetare, de parcă s-ar fi aflat la apel 
într-o adunare şi ţinea morțiş să se afle că-i 
prezent şi el, povesti Zorin. 

"Care să fie pricina acestei zarve?" se 
întrebau uimite câteva larve născute de dimineaţă, 
când era încă ceaţă şi nu se vedea mai nimic. Stai 
puțin să vă zic: iepuraşul Clement adusese un 
mesaj urgent, din partea conducerii grădinii şi de 
emoție înfloriră-ntr-o clipă toţi crinii. Până şi 
spinii de pe marginea unei rigole, se făcură ghem- 
ghemuleţe de ţepi. 

- Dar de ce nu începi să citeşti? măcăi un 
rățoi cu tupeu care tocmai îşi cumpărase ciubote 
noi, late şi portocalii care ar fi fost frumoase, dacă 
nu erau fistichii. 

Nu pot, rosti Clement, zis Ronţăilă, cu o 
voce umilă. Ştirea e strict secretă şi e scrisă cu 
cretă albă, pe o foaie imaculată. (Nu era prima 
dată, explică Zorin, când se întâmplase ca un 
mesaj să fie transmis cu cerneală simpatică, sau 
clorofilă pe o frunză, sau cum era aceasta, cu 
cretă, pe etichetă). 

La iuţeală, horâră, să facă o chetă, adică să 
strângă fiecare,ce are la îndemână: câteva scule de 
lână de la oiţe, două jurubiţe de mătase de la un 


păianjen robust, patru mărgăritare de rouă, de pe 
nişte fire de lăcrămioare. Şi fiindcă iepurașul se 


103 


dovedise a fi o persoană cu bun gust — un grăunte 
de chihlimbar care, nu am habar unde, fusese 
găsit. Cu o aşa avere, plus nouă paneraşe cu miere 
de la suratele albine — cine nu s-ar fi înduplecat să 
împărtăşească secretul de toți aşteptat? 

- Ce conţinea, ce conţinea? întrebară toți pe 
nerăsuflate, roşi de curiozitate. 

- În cele din urmă, mesajul a fost descifrat, 
decodificat, citit şi răscitit pe nemestecate, adică 
literele fură citite pe nevăzute şi neauzite. 

"La Zoo, un opt culcat, fusese tăiat în două şi 
se obținuseră două ouă". Acesta era mesajul pe 
care nimeni nu avusese curajul să-l descâlcească, 
decât într-un anume moment, de către iepuraşul 
Clement. 

"După o aşa inovaţie mare, în curând vom 
avea nevoie de clocitoare" — reflectă un urs care 
mergea slobod de colo-colo, fiindcă fusese 
campion la polo, (titlu obţinut de la pol de unde 
venise singur, în pas domol). Bietul urs! vru să 
țină un discurs, dar degeaba părea că se încurcă iar 
treaba. Un alt opt în picioare, fusese despicat cât 
era de mare şi se obținuseră imediat doi de trei. 

Astfel de operații savante, nu sunt deloc 
riscante, fiecare poate să le efectueze; dar numai 


cu cifra opt care, se dovedise a fi aptă, arătând 
pentru aceasta destul de coaptă. 

În sfârşit, spuse Zorin obosit; l-au căutat pe 
autor să-i ofere un premiu pentru matematică 
pentru aşa împărțire exactă. Dar cum cifra fusese 
lipită la loc şi acum era intactă, n-au mai avut nici 
un motiv să se extazieze. (În paranteze vă zic, mie 
mi s-a părut că s-a făcut mult zgomot pentru 
NIMIC). 

CAPITOLUL XXIII 


Iată că soseşte cu maşina de Sfărâmat 
gânduri, Domnul Alambic, care, dragii mei, ne 
va povesti o pățanie cu popircănei. 

- Stați un pic! spuse precipitat Domnul 
Alambic. V-am adus atâtea gânduri bune, încât nu 
mai aveam unde le pune. Şi-atunci le-am încărcat 
în maşină, că tot nu consumă nici un pic de 
benzină. Nu se cădea să le las de pripas, deşi nu 
aveam dispombil, nici un fel de combustibil. 

- Dar pe unde-ai colindat, Domnule 
Alambic? întrebă, Luc Năuc. 

- la, m-am luat după propriile gânduri şi 
m-am afundat într-un hățiş. Apoi, târâş-grăpiş, am 
ieşit la lumină şi m-am urcat din nou în maşină. 
Aşa am colindat dragii mei, până am întâlnit o 
familie de popircănei. 


- Popir... cum? întrebă uimită Lăcrămioara, 
care tocmai îşi scosese oglinjoara şi îşi aranja 
coafura, ca să-şi păstreze alura. 

- Vreţi să ştiţi dragii mei, cum arată o familie 

de popircănei? Am să catadicsesc să vă lămuresc. 
Nu sunt nişte lei paralei ori nişte zmei, deşi-ar 
vrea el. 

Popircăniţa locuieşte în poieniţa cu portolaci, 
în vecinătatea unor pitpalaci. Soţul «i, 
popircănoiul a făcut războiul cu broaştele de pe 
prund, care, vrând să demonstreze că pământu-i 
rotund, se străduiau din rărunchi să şi-l aducă până 
la genunchi. 

Când l-au văzut pe popircănoi declarându-le 
război, scăpându-şi frâiele, broscuţele au fugit de 
le sfârâiau călcâiele. Astfel a rămas familia 
popircăniţei stăpână pe toată glia. 

- Dar unde locuiau aceşti ciudați popircănați? 
catadicsi să întrebe Jupân Catastif, nu c-ar fi fost 
curios, dar ca să nu se lase mai prejos. 

- Deşi popircăneasa voia să se culce numai 
într-o căsuţă de turtă dulce, familia s-a stabilit nu 
departe de aici, într-o colibă cu chirpici. 

Pitpalacii vecini sunt foarte  blajini. 
Pitpalachița Sevastiţa e cea mai grozavă din 
dumbravă. Şi locuieşte-n scoruşul de pe afară. 


Popircăniţa deseori se-aşează la taifas, mai 
bine de-un ceas cu pitpalachiţa, de una, de alta, ce 
mai e nou pe lac, cât peşte are balta şi dacă nu-i 
poluat. S-a aflat de la nişte ecologişti cam trişti, 
care scotoceau cu ambiţie, că peştele-i pe cale de 

dispariție. Şi pentru că miroase a gaz sau a 
terebentină, nu-l puteai mânca nici cu usturoi, nici 
cu praz, nici cu slăninuță. Pescarii mureau de 
necaz dar nici popircănița nu-l mai putea mânca şi 
asta o cam supăra. 

- Dar, spune-ne, până nu ne-apuca ploaia, ce 
este popircănoaia? 

- Cum arată, s-o recunoaştem şi noi în zăvoi, 
îl rugară Gândurel şi Bosumflea pe Domnul 
Alambic. 

- Vă zic, vă zic, spuse Domnul Alambic. 
Nu-i o lighioaie ce seamănă cu vreo oaie, fie 
neagră fie bălaie. E o specie rară, nici slăbănoagă, 
nici palungă, nici bondoacă precum o poloboacă. 
E aşa şi-aşa, ca o acadea. Nu e farfara, nu e 
moțată, nu e guşată, nici gât-golaşă, nici mârțoagă 
s-o pui în spate c-o desagă. Nu e nici măcar 
codobelcă aşa cum e doamna melcă. Înţelegeţi ce 
vreau să zic. Nimic din toate acestea nu i se 
potriveşte. Ceea ce te uimeşte, e că are doar 
gusturi rare. Şi e o doamnă sadea de pe la Oradea. 
Ea iubeşte halvița care i se lpeşte de nas şi de 


deşite, dar nici nu clipeşte. Îşi linge botul ca şi 
caşalotul. 

Îi place să poarte cercei şi mărgele şi alte 
cele. E la fel de cochetă, ca o subretă. Sau ca o 
bonă pitică. O bombonică. Se joacă pe valuri, 

aleargă seara pe dealuri şi dansează la baluri sau la 
carnavaluri. Asta-i, e neîntrecută la dansul pe 
poante. Ce dacă are degete boante? Când stă în 
picioare e într-un continu balans. Mişcă şi din 
botic, mănâncă îngheţată cu fistic, joacă şeptic şi 
dac-o aşezi în cap, ea revine-n picioare ca Hopa 
Mitică, fără frică. 

- Ne-ai lămurit, ce să zic, Domnule 
Alambic, spuseră într-un glas Văicărica, Încruntici 
şi Suspinica. 

- Ei, şi-acum, că v-aţi făcut o idee clară 
despre o asemenea ființă rară, e cu putinţă, ca să 
nu staţi în dilemă, să vă pun în temă despre 
odraslele ei, despre puii de popircănei. 

- Ce-i cu ei? întrebară cu toţii curioşi, de 
parcă ar fi fost vorba despre cofe de moşi. 

- Puiul de popircăniţă are mustață în formă 
de furculiță, pielea pestriță, cum să vă spui, un pui 
are o mie şi unu de pistrui. El nu se îmbată 
niciodată criță, c-aşa a învăţat la grădiniţă, în 
poieniță. 


- Nu seamănă cu cei doi popircănei? spuse 
zâmbind semnificativ, Domnul Relativ. 

- Ba da, numai că Popircop tatăl e cam 
pisălog, un adevărat pedagog. Vorbă lungă de 
parcă ar avea mintea-ntr-o dungă! De cum se 
întunecă, o trage pe popircăniță de mânecă să 

meargă la culcare, c-aşa-i voia dumisale. 

Când ceva nu-i convine, se face ghemotoc şi 
se rostogoleşte orbeşte, ca un poloboc care face 
poc, din câteva doage slăbănoage. Degeaba 
încearcă popircăniţa să-l facă să mai stea treaz, să 
pară viteaz, cu ochii pe blândele stelele, uita-l-ar 
relele! El ca un bătrân domn, pică de somn. Şi 
vecinele spun că, tocmai atunci popircăniţa vrea să 
joace alunelul sau aluniţa sau periniţa. În orice 
caz, de necaz, că domnul  Popircop o refuză, 
lăsând-o mofluză, ca-l acuză că se zgârceşte la un 
pol şi n-o duce măcar la cinema, sau la plimbare la 
şosea. După care îi pune o întrebare cu 
încuietoare: ce are de gând să facă cu cei doi pui 
de popircănei? Să-i dea la o şcoală normală sau la 
una particulară? 

Evident că domnul Popircop, cu mintea încă 
trează, perorează. Că-i mai bună o şcoală de stat 
pentru că are atestat, de stat acasă. Însă mămica 
lor nu se lasă. Şi uite-aşa, seară de seară se 


ciorovăiesc cei doi soți, măi taică, sătui de viață 
asta prozaică. 

- Dar n-ai aflat de la ei nimic în legătură cu 
bomba tristeții? întrebară băieții Bosumflea şi 
Mohorici. 

- Ei, aici e aici, ştiau ei ceva, dar nimic 
precis. 

- Susțineau că li se arătase în vis o bufniţă de 
zăpadă pusă pe sfadă şi, le spusese că bomba cu 
pricina se află într-o pădure, în care toţi copacii au 
încuietori. Ba s-au pus lacăte şi la flori să nu vină 
cineva să fure polen să fabrice unsori pentru ten. 

- Atunci, nu ne mai rămâne de făcut decât să 
căutăm locul, poate avem norocul să descoperim 
maşina cu pricina. 

CAPITOLUL XXIV 


In care Jupân Catastif, povesteşte şi el un 
vis de nedescris , apoi le spune cum a urmărit el 
o bulă de aer, fiindcă voia să citească în ea. 


xK k k 


- Şi eu am avut un vis ciudat, care m-a 
alarmat: 

Am visat că pasărea Flamingo trebuia să 
răspundă la ghicitori, iar Câinele Dingo umbla cu 
boticul în nori şi strănuta uneori. 

De-atâta zăpadă nu zăreai suflare de muscă 
pe stradă; plecaseră toate la culcare, sau la o 
serbare, unde trebuiau să se aşeze fiecare pe câte-o 
floare. Soarele îşi căta de treabă printre nori, în 
galaxie se aprindeau meteori şi cădea uneori câte- 


o stea-logostea, drept în pletele unei copile parcă 
desprinsă din file de carte. 

Pe marte se împărțeau mărțişoare, de parcă 
ar fi fost sărbătoare. Brotăcei şi brotaci săreau în 
copaci, în spinare cu saci de țânțari pentru zile 
mari. 

Un copil striga: 


112 


Cine vinde măseaua de minte, poate înota în 
apă fierbinte. 

Un pompier a ieşit grabnic din frigider şi un 
rinocer cu un corn a coborât pe un horn. 

Apoi am visat o pădure în care creşteau 
ciuperci berci, pe care le-am cules în balerci 
colorate şi apoi am gustat şi eu din ele, pe săturate. 
Cât despre încuietori la scorburi şi la flori, se prea 
poate, popircăneii să fi avut dreptate. Ce să 
însemne aceste vise obscure, despre ciuperci şi 
despre pădure?... 

- Poate chemăm un tălmăcitor spuse Lior, 
care, de felul său era taciturn, de parcă ar fi fost 
izolat într-un turn. 

- Stau să vă spun mai departe, cum am 
urmărit o bulă de aer ca o mărgea fiindcă voiam să 
ghicesc în ea. 

Era o băşicuţă din acelea, micuță ca oricare, 
gata oricând de evaporare. V-am spus că mă 
pricep să ghicesc în bobiţe de rouă. Această 


băşicuţă se născuse-ntr-o sticlă plină cu molecule 
de hidrogen şi oxigen, foarte fudule, care-şi 
închipuiau că găsiseră formula ideală pentru a da 
la iveală o formă de viață superioară, numai de 
savanţi cunoscută, şi care altfel, ar fi fost ca şi 
pierdută. 

- Știm şi noi formula apei, hidrogen doi 

oxigen, spuseră Lăcrimel şi Lăcrimioara ca un 
refren. 

- Şi cum vă spuneam; în apa aceea ca de 
cleştar, se strecurase tiptil, cu pas de copil, o bulă 
rotundă la faţă şi scundă la trup, care plutea ca o 
rață pe apa curată, de parcă ar fi fost legată cu o 
aţă, la suprafaţă. 

Cum deschise ochii, curioasă din fire, începu 
să se mire de câte vede- mprejur. Aş putea chiar să 
Jur că începuse să se rotunjească binişor, mai exact 
să se umfle uşor, de uimire. Tot ce vedea o încânta 
şi prin sticla transparentă începu o investigație 
lentă. Nu se putea să n-o impresioneze lumea 
aproape necunoscută, care o făcea să viseze. Se 
întreba, oare de unde venea lumina filtrată în casă 
prin geamuri înalte. 

Curând a observat nişte flori într-o vază şi 
văzu deschizându-se-n soare, mugurii florilor, 
fiecare. 


De la un timp s-a plictisit să privească şi a 
vrut să pornească pe gura de sticlă încetişor, 
căzând pe masă, apoi pe covor. Se strecură într-un 
cristal cam oval, ce ținea loc de scrumieară şi o 
porni voiajeră prin odaie, apoi afară, în lumina 
solară. Se agăţă de-un balon legat de o aţă ce 
atârna de uşa din faţă. Aici se întâlni cu mii de 
asemenea bule, plutind minuscule. Şi ca să se 

deosebească, fiindcă nu voia deloc să se rătăcească 
printre surate, se vâri într-o nară a unui copil care 
se juca pe afară. Îl gâdilă într-atât încât îl obligă să 
se uite la soare. Atunci puştiul făcu "hapciu!" 
sănătos şi bula de aer ţâşni în jos. 

- Da-i scandalos! se răţoi Zorin, să ți se vâre 
în nări. Cel puţin să fi fost vreo bulă mai acătări, 
să înţelegi ceva, nu-i aşa? 

- ŞI ce s-a mai întâmplat Domnule Catastif, 
cu băşicuţa? A stat liniştită sau a început să alerge 
fuguţa prin iarbă, întrebă la rândul ei, Văicărica 
foarte curioasă. 

- Ei aş! Cum să stea liniştită? De-abia acum 
voia să călătorească la oraş şi nu găsi un vehicul 
mai bun decât un balon de săpun. Trebuie să vă 
spun, că aici se umfla cât poftea, dar cu temei, de 
teamă să nu-şi deformeze făptura şi să nu-şi strice 
alura tinerească aşa că încetă să mai crească,. Se 
colorase în şase dintre cele şapte culori ale 


spectrului solar, ceea ce se întâmpla foarte rar. 
Lipsea chiar verdele din ROGVAIV, motiv pentru 
care, o porni după o rază de soare. 

- ŞI ce s-a întâmplat între timp? vru să ştie 
Domnul Timp. 

- Începuse să plouă şi bula coborî într-o 
picătură de rouă. Şi fiindcă era neîntrecută în 
călătorii se agăţă de aer, drept de un caier de albă 

lumină. 

ȘI, n-am nici o vină dacă nu ştiu ce s-a mai 
întâmplat cu ea până la sfârşit, spuse Domnul 
Catastif ruşinat. Pe unde-o mai fi călătorit şi cu 
cine s-a mai întâlnit în scurta sa viaţă? 

Numai că, azi dimineaţă am simtit-o pe față 
lacrimă lină coborâtă pe un crâmpei de lumină şi 
pe-o scamă de vânt, să-mi amintească, de fapt cine 
sunt. 

Şi am venit într-un suflet la voi, în oraşul de 
ametist, foarte trist că n-am să ghicesc în ea, unde 
se află bomba aceea mârşavă, mai spuse cu vocea 
lui gravă, Jupân Catastif. 


ste che eh 

CAPITOLUL XXV 


În care Cavalerul Amat poveşteşte cum în 
Tara Norilor s-a întâlnit cu Chiva Guraliva, care 
i-a dat o pană de vultur rotat. Apoi S-a rătăcit 
într-un labirint vegetal vrând să ajungă acasă, 
din care n-a mai ştiut cum să iasă. Cum în 
ținutul acela nu exista aeroport, a încercat alte 
mijloace de transport. 


x k k 


lată că la Clubul cubist sosi, transpirat, 
Cavalerul Amat. Sosi în galop, călare pe telescop. 
Aşa cum zboară pe mătură vrăjitoarele, să nu-şi 
obosească picioarele, prietenul nostru Amat 


călători pe un telescop fermecat. El povesti că 
ajunsese la mijitul zorilor, cu telescopul până în 
Țara Norilor. 

- Țara Norilor? oftă Gândurel, care ar fi vrut 
să ajungă acolo şi el. 

- Şi cum e acolo? întrebă Soriolo. 

- Cum să fie? Ascultaţi: 

Țara norilor e-o ţară 

alta cum nu întâlneşti 

ea întruchipează-n minte 
o mulțime de poveşti. 
Iat-o babă cotoroanţă 
care zboară pe un băț. 
Trage sfoara ca un hăţ 

şi tot clănțăne din clanţă. 


Vrea s-ajungă un balaur 
de pe plaurul de ceaţă, 
dar aceasta scoate iute 
foc pe gură şi pe nări. 
Toate cele pentru zări, 
fug, tresar şi se-nfioară 
de fantastice dihănu 

şi de alte arătări. 


Uneori se-ntrezăreşte 


o caleaşcă. 

Patru mândri bidivii 

nu aşteaptă 

nici măcar porunca: Dii! 
Vin flămânzi să se adape 
sau hulpavi să se înfrupte 
din făraşe cu Jăratec 
aprinzând un cer văratec. 


118 


Iar când norii furioși 
năvălesc precum taurii pe cer 
în văzduhul auster 

casa ploilor de vară 

se prăvale în şuvoaie, 

în rafale, 

şi-n averse triumfale. 

- Pe unde n-am fost? Până la cumpăna 
cerului să dau de capăt misterului. La răscrucea 
apelor de cleştar, unde-am găsit un amnar şi o 
oglindă spartă, care mi-a slujit de hartă. În această 
oglindă am privit cu ochiul tainic al inimii, pentru 
care nu-ți trebuie dioptrii. Aşa am aflat că 
dragostea e mai presus de orice vrajă, dacă ştii să- 
ti pui la inimă strajă. Să nu vină furii să o înhaţe şi 
să o ducă la Muma Pădurii. Să nu-i vină vreo 
hârcă de hac şi să o ascundă în scorbuira unui 
copac. Vreo cotoroanță să nu pună clanţă la uşa 


copacilor scorojiți că atunci veţi fi foarte 
nefericiti. 

- Şi pe urmă ce-ai făcut? întrebă Abso cu 
privirea îndreptată spre absolut. 

- Pe urmă m-am întâlnit cu cioara Grivă care 
mi-a arătat o misivă scoasă dintr-un comunicat de 
presă, dar care nu avea adresă. M-a rugat s-o ajut 
să găsească destinatarul. E ca şi cum ai căuta acul 
în carul cu fân. 

Negreşit trebuie să-l fi găsit, de vreme ce-ai 
venit înapoi la noi. 

- Un moment! Aveţi răbdare un pic, altfel nu 
vă mai spun nimic... 

- Povesteşte! Povesteşte... Uite, nimeni nu 
mai clipeşte, nici măcar Clipici, până nu ne zici 
cine e cioara grivă!... spuse Viorela, logodnica lui 
Lior, care era o fată din popor, cu cosiţe blonde şi 
fundiţe albastre, cam cum sunt fetele de pe la noi. 

- Tare guralivă, cioara grivă şedea pe-o stivă 
şi tălmăcea de zor o misivă. 

- Mai mare uimirea! Ditamai cioară în toată 
firea! — spuse uimit Timorel. 

- Scrisoarea, ca-ntr-o piesă de comedie, 
n-avea adresă. O găsise mototolită în buzunarul 
de canguriță, unde, tehui, dormea un pui. 

Cioara era foc şi pară. Dacă nu ducea 
scrisoarea se făcea de ocară. De o săptămână luase 


servici de la fostul poştaş Ariciul Ilie. Era aşadar 
poştaşul, care ducea veştile bune de la păşune, 
printre tufişuri şi văgăune. 

Însă acum, stătea pe-un picior ca o ciupercă 
să descifreze scrisul mic de pe plic. Se vede treaba 
că era pe degeaba. Nu-nţelegea nimic. Şi doar 
învățase un pic la cursurile din zori, să descifreze 
hieroglifele de pe scrisori. 

Îşi pierduse tocmai şi ochelarii. Chiar şi 

monoclul pe care-l găsise pe-un soclu, la o statuie 
cam şuie. Dar o duduie în minijupă i-a dat o lupă. 

- Zdup! lată că apare şi nevasta cumătrului 
lup — rosti! Aurica- Gândurica. 

- Nu, nu nevasta cumătrului lup, ci o lupă de 
mărit scrisul. Cioara îşi scosese oglinjoara dintre 
pene şi privea printre gene. 

- Aşa o poştăriță, mai rar, zise Signor Venti 
ştrengar. Rapidă, eficace şi căreia pliscul nu-i mai 
tace când strigă neamurilor umflându-se-n pene: 
"Nene, ai o scrisoare de la Ţaţa Floarea!" "Tanti, 
ce zi festivă, ai o misivă de la nepotul Pazvanti!" 

- Cum să n-o ajuţi când se află-n încurcătură, 
pe cioara sură şi costelivă numită Grivă? Ce să 
fac? reluă Cavalerul Amat întristat. Am început să 
cercetez atlasul, mi-am vârât în hărți nasul până 
m-am plictisit de scotocit şi-am adormit. 


Cât despre Chiva guraliva, dacă a dus sau nu 
misiva, nu pot s-o ştiu. Când m-am deşteptat era 
deja prea târziu. Ca la un semnal, m-am trezit 
într-un labirint vegetal. 

- Ce-i acela un labirint vegetal? vru să ştie 
Morel. 

- E un castel verde, fără acoperiş. Format din 
galerii de arbuşti şi alei întortocheate unde te 
învârteşti, până ameţeşti. Coteşti şi coteşti şi te 
rătăceşti. Îți ieşi din fire când vezi că labirintul nu 

are nici o ieşire. Când observi că te pierzi pe 
coridoare verzi. Cum să pătrunzi printre arbuştii 
scunzi ? Ce soartă, să nu găseşti nici o poartă! Nici 
măcar o uşă, iar tu n-ai la tine nici măcar puţină 
cenuşă! La fel ca Hansel şi Gretel din povestea 
Fraților Grimm, să găseşti drumul de întoarcere. 
Ce să mai vorbim? Dacă ai încurcat drumul spre 
casă, nimeni nu mai ştie să iasă. Şi nimănui nu-i 
pasă dacă nu mai vu teafăr acasă... 

- Lasă, lasă, că mie îmi pasă, oftă Doamna 
Meta-Lioreta. Cum ai reuşit de-ai ieşit?... 

- Să vedeţi! Nici mort nu voiam să rămân 
acolo. Aşa că m-am gândit la un mijloc de 
transport şi mi-am amintit, cum am învăţat eu să 
călătoresc... 


- Cum, cum? spuse Domnul Relativ, 
urmărind un firişor de fum din pipa Domnului 
Tempo. 

- M-am gândit ce m-am gândit şi mi-am 
amintit că prima mea călătorie cu un autovehicul 
modern a fost una de uz intern. Adică prin curte, 
cu cercul purtat de o sârmă subțire, îndoită la vârf. 
Ziua toată nu făcem altceva, decât să alerg pe alei 
cu cercul în faţă, ehei! ce de ture executam până 
mă strigau părinții la geam, să intru în casă că se 
răceşte mâncarea pe masă. 

- Şi eu mi-am păstrat cercul, Cavalere Amat! 

spuse Miorelo cu însufleţire. Mai am şi sârma 
subțire cu care-l purtam când eram băietan!... 

- Dar pe calul cu rotile ai călătorit? întrebară 
Lăcrimel şi Lăcrimioara, care, de ce, nu se ştie, îşi 
păstraseră fiecare, calul de lemn din copilărie. 

- Negreşit! Am călătorit şi pe calul de lemn 
cu rotile. ÎI încălecam şi l-a primul semn, micul 
meu Pegas pornea să se-avânte-n tărie şi iată-mă 
dus într-o călătorie! Micuţul meu cal de lemn era 
prevăzut cu aripi adevărate, nu dintre acelea legate 
cu sfoară, aşa cum bunăoară sunt caii de lemn 
obişnuiţi. Şi ştiţi unde mă ducea uneori? Într-o 
împărăție de flori în care nu mai eram Cavalerul 
Amat ci chiar Verde Împărat. Ce mai tura-vura, 
stăpâneam toată natura. Ba şi peste toate națiile de 


zburătoare şi de vieţuitoare. Învățasem graiul 
florilor, al păsărilor şi chiar al peştişorilor. În 
împărăția aceasta aş fi vrut să rămân stăpân... oftă 
cu bănat, Cavalerul Amat. 

- Cine ştie să călătorească pe un avion de 
hârtie? întrebă Zorin. Eu am avut un vecin care 
şi-a construit un avion de hârtie şi a făcut cu el o 
călătorie, până hârtia s-a rupt şi s-a prăbuşit. 
Noroc c-a aterizat într-o şură de fân în ogradă, 
altminteri nu s-ar fi ales de el decât o grămadă de 
oase, pe care cine ar fi putut să le mai coase? 

- Mai târziu, spuse Domnul Amat, am 

construit un zmeu cu care călătoream teleleu peste 
dealuri şi văi. Căruia îi trimiteam zilnic scrisori de 
la frați şi de la surori. 

Zmeul avea o coadă albastră şi semăna c-o 
pasăre măiastră. Nu ştiu cum s-a făcut că l-am 
pierdut în zare peste ţărmul de mare. Ce rău mi-a 
părut, aş fi vrut să-l păstrez aşa cum am păstrat un 
titirez, pe care-l învârt uneori, să-mi treacă de urât 
şi de supărări. 

Apoi, cu un vaporaş de plastic am ajuns pe 
oceanul fantastic, unde peştii vorbesc între ei, şi 
vrei nu vrei înveţi limba lor. Am încărcat tot 
bagajul în vapor, un briceag, un pistol şi nişte 
arşice şi, dă-i bice. Și fiind adâncă această apă pas, 
de mai scapă! Noroc că mi-a ieşit în cale o stâncă, 


altfel aş fi şi acum tot pe-al apelor drum. Aşa am 
naufragiat cu vaporul căruia 1 se stricase motorul. 
Am stat acolo pe stâncă mult şi bine şi încă aş fi 
rămas, dacă nu trecea un delfin de pripas, care m-a 
purtat pe spatele lui tocmai la Crăiasa Poveştilor, 
în cetatea nimănul. 

Delfinul m-a plimbat pe fundul apei ca un 
submarin. Acolo am văzut atâtea specii de alge şi 
peşti încât îți era imposibil să le numeşti. Cea mai 
periculoasă mi s-a părut pisica de mare şi nu 
fiindcă ar fi avut gheare ci, că-şi lua coada pe 
spinare, se repezea ca o zvârlugă, să te pună pe 

fugă. 

- Dar cu un balon ai zburat vreodată? întrebă 
Prinţul Suspin blajin. 

- Cum să nu? Balonul e un mijloc de 
transport foarte lejer, care te poate duce până la 
cer. Deşi am zburat în viața mea cu toate 
mijloacele de transport, acum, în labirintul vegetal 
nu mai găseam nici unul şi normal, m-am speriat. 
Aş fi luat până şi drezina, poate aflam unde-i pitită 
maşina. Apoi l-am aşteptat pe Domnul Alambic cu 
maşina lui Sfarmă-Gânduri să mă scoată dintre 
arbuştii dispuşi rânduri-rânduri. Când am văzut că 
nu vine nici el, mi-am făcut idei fel de fel. Apoi 
mi-am ţinut firea şi m-am hotărât să călătăresc cu 
închipuirea. Aşa am ajuns la voi să aflu veşti noi. 

CAPITOLUL XXVI 


Alena o-ntâlneşte pe Balena Elena care-i 
povesteşte necazul Său. Apoi, broasca ţestoasă 
Ema îi dezvăluie dilema copacilor cu încuietori. 


xK k k 


Dacă vreți să aflați numaidecât ce-a pățit 
Balena Elena, întrebaţi-o pe frumoasa Alena. 

O-ntâlnise într-un parc zoo, tocmai începuse 
să plouă; Alena se adăpostise lângă cuşca balenei 
uriaşe şi iată ce află: 


- Balena Elena înghițise fără să vrea, odată 
cu rămăşiţele unei epave, un candelabru cu o sută 
de brațe, vopsit în cinabru şi-acuma se văita, 
cerând unui delfin o sugestie, cum se scapă de 
indigestie. 

Vecinul — delfinul o sfătui să facă gargară cu 
sare- amară, fiindcă-i mai bună decât apa de mare 
sărată şi pentru un asemenea motiv, îi dădu chiar 
şi un purgativ. 

După acest tratament intensiv, Elenei îi 
apărură spontan, buline albe pe spinare şi burtă şi 
pete roşii pe cap. Mai înghiți o tonă de apă c-un 

hap şi după o scurtă repriză de zvârcolituri avu o 
nouă surpriză: întregul corp uriaş îi deveni 
transparent de parcă o pusese cineva în priză şi 
acum lumina până-n adânc de ocean, ca un munte 
masiv de neon diafan. 

Şi ce-i văzură ochişorii Balenei Elena? 

Peste tot bancuri imense de peşti, cohorte de 
raci mergând îndărăt în convoi şi răscolind noroiul 
şi alge marine de tot soiul, dediţei mai mărunței, 
atoli de corali, herghelii de căluți care mai de care 
mai năzdrăvani şi alte vieţuitoare înotând buluc 
din apele curgătoare în marea cea mare. 

Elena privi mai intens şi simţi că de 
încordare, i se înroşesc toate bulinele de pe 


spinare. Şi, la o privire scurtă observă că i s-au 
aprins şi beculeţele-n burtă. 

Tocmai atunci nişte marinari de pe un 
pescador o pescuiră binişor aşezând-o pe punte. 

- Dar cum să încapă ditai balena, pe un vapor 
plin cu peşte?... întrebă Miorel peltic. 

- Cum să vă zic, loc nu prea era şi s-au 
înghesuit ce s-au înghesuit, şi iată ce-au chibzuit: 
să cheme prin stație balenierul şi acesta să facă pe 
masagerul, să ducă imensul colet, la zoo unde era 
loc berechet. Zis şi făcut. O legară fedeleş şi o 
duseră la grădină unde becurile din burtă dau atâta 
lumină, că nu mai trebuie să aprindă nici un bec. 

Paznicul Ion a declarat-o Regina Luminii Stelare... 

- Am o-ntrebare, spuse precipitat Abso, care 
ascultase povestea ca fermecat. 

- Care? 

- Oare balena Elena se va întoarce, acasă la 
ea, în ocean? 

- După ce va urma tratamentul aproape un 
an, se va reîntoarce sănătoasă, la ea acasă. Până 
atunci fiindcă nu e urgenţă, se va odihni în 
convalescenţă. 

Şi tot acolo în parc, am întâlnit o broască 
țestoasă care se numea Ema. Avea cel puţin trei 
sute de ani, era foarte înțeleaptă şi mi-a mărturisit 
un secret. Să nu mai aştept, să vă aduc vestea 


despre maşina tristeții. Altfel, se lungeşte povestea 
la nesfârşit. Şi iată-mă, am venit. 

- Dar ce ţi-a spus Ema? Care-i dilema de 
fapt? întrebară curioşi, care mai de care, să afle 
răspunsul la întrebare. 

- E prima dată când aflu o poveste aşa de 
ciudată, spuse Alena. E o poveste cu încuietori, pe 
care mi-a spus-o Ema în zori. Ascultaţi: 

Ema pretindea că s-a ajuns la o nouă 
performanță: copacii au fost prevăzuţi cu câte o 
clanță, şi câte o broască. Lucrul acesta s-a 
întâmplat mai demult, într-o pădure, dintre cele 
mai obscure. 

- Bine, dar spune-mi, dacă eşti bună, o 
broască la ce foloseşte? La prins peşte? întrebă 
Pelerinul Absent după un moment. 

Aş ! S-a dovedit, cu vârf şi îndesat,că 
broaştele sunt utile şi pe uscat. Cât ai fi de dotat, 
într-o clipă te-au şi încuiat. 

- Broaştele din lac? — se miră Bosumflea. Pot 
ele să-ți vină de hac? 

- A, nu. Broaştele broaşte sunt bune numai 
să orăcăie şi să sară colac, împroşcând apa din lac. 
Acuşi vorbesc de broaştele de la uşi. Cele din fier 
montate cu clanță, ca să aibă mai multă prestanţă. 

- Aşa e, am văzut eu la uşa unor mătuşi, 
spuse Doamna Meta-Lioreta. Erau meşterite de 


nişte lăcătuşi. Lăcătuşul, fiindcă nu-i prost, 
cunoaşte toate broaştele pe de rost. Fără osteneală, 
chiar şi pe cele de yală, care, deşi n-au mers la 
şcoală, sunt primele-n top. Şi cât ai zice hop! până 
să termini văicăreala, el ţi-a şi schimbat yala. Încât 
cu chiu, cu vai, pot hoţii s-o forţeze. 

- Broaştele de la dulap — sunt mai cu scaun 
la cap. Nu-s aşa rigide şi singure se pot deschide. 
Fără formula Sesam! Cum? Habar n-am. 

- Eu am auzit că odată încuiat, te transformi 
în cap pătrat, spuse Jupân Catastif gânditor. Nu-i 
chiar aşa de uşor. Uneori nu te mai descuie nici 
cele mai sofisticate descuietori. D-apoi nişte 

broaşte care-s bune numai de provocat fiori. 

- Dar dacă ţi-ai uitat cheile-n casă şi te 
trezeşti pe nepusă masă că n-ai cu ce intra? — 
spuse Văicărica pentru că ea păţise odată aşa ceva. 

- Dacă păţeşti una ca asta, lasă că se 
aranjează treaba, aşa că nu plânge degeaba. Cu un 
fir de iarbă de fiare, deschizi orice încuietoare. Nu 
trebuie să fii deloc filozof ca să deschizi o 
încuietoare de la pantof. Şi nu-ți fac reclamă, dar 
cred că ai să deschizi şi o cataramă. lar dacă intri 
în priză, în doi timpi şi trei mişcări deschizi şi o 
valiză. Fără cheie şi fără lăcătă, poţi deschide şi o 
inimă de fată. Chiar şi o floare prevăzută cu 


încuietoare trebuie deschisă după un timp 
oarecare. 

- În asemenea ritm, o să rămâi tablou când o 
să găseşti o încuietoare şi la ou! spuse Domnul 
Alambic şi zâmbi un pic. O clanţă şi la gălbenuş 
să nu clănţăne de frig în albuş. Să nu cumva 
cineva să-l deschidă cu un cui şi să-l fure pe bietul 
pui! 

- Broasca ţestoasă Ema, trecuse prin 
Sanctuarul pădurii, unde veneau noaptea furii să 
depoziteze comori. Spune povestea că acest codru 
întunecos era foarte fioros. Balaurii de pe toate 
clocaurile locuiau aici. Era o pădure făcută pârjol 
de un balaur nimicitor. Uneori zăreai câte-o hârcă, 

purtând în cârcă o sarică de vreascuri uscate, dar 
asta numai pe înserate. Pe lumină, nu zăreai pe 
aici picior de pitici, nici arici, nici furnici. Nici 
vreo altă viețuitoare pentru că ocoleau pădurea 
asta vrăjită , încă de la nouă leghe depărtare. 

- Fără pitici? întrebă Mohorici. Nu s-a mai 
aflat în lung şi-n lat un asemenea loc şi pun 
mâna-n foc că nici nu există. Căci, dacă ar exista, 
ar fi foarte tristă. Mai tristă decât pădurea din Tara 
tristetilor fără pricină, unde, e drept, există o 
pădure virgină, necălcată de picior de om. Şi 
normal, nici de animal. 


- Vrem să ştim neapărat cine stăpânea acest 
codru întunecat? întrebă curios Bob de Plâns cu 
glas strâns. 

- Era proprietatea lui Harpo cel Crud şi se 
întindea până dincolo de Năsăud. Până pe la 
Adjud. Făceai în ea câțiva paşi şi ajungeai la 
Călăraşi. Pădurea era păzită de Moş Vreasc, un 
personaj straniu, înveşmântat în vreascuri uscate, 
care-l acopereau până la jumătate. Avea crengi 
uscate până şi-n plete, şi-n ghete, acest cuimete. 
Locuia împreună cu nişte pricolici, într-o văgăună 
de-aici. Doar că uscăciunile îl sufocau şi-l 
strângeau, zgâriindu-l peste tot: pe faţă, pe mâini, 
pe picioare şi-l ustura tare. Tocmai pierduse 
amnarul şi rămăsese cu o mulțime de iască pe care 

nu avea cine s-o pască. 

Şi ce şi-a zis Moş Vreasc? Să pună clanţe pe 
copaci, să nu intre noaptea în ei, vârcolaci. A 
vorbit cu trei lăcătuşi de pe la Huşi, să monteze 
broaşte la copaci, de nu mai pot bietele 
ciocănitoare şi bieții pitpalaci, să găsească în 
scorburi picior de viermişor. Aşa moş ututui, nu 
s-a mai pomenit, de bună seamă, dar, n-aveţi 
teamă, găsim noi rostul acestor încuietori. Poate 
mâine în zori. Acum că s-a făcut noapte pe nepusă 
masă, haideţi cu toţii acasă. 


she che et 

CAPITOLUL XXVII 


In care e vorba de un paneraş cu vise 
narcise, care te pot duce, când nici nu gândeşti 
în lumea de poveşti. 


kkk 


E noapte senină. Pe-un lăicer, se-nalță scări 
de aur la cer. Pe care scări, bunăoară, suie şi 
coboară îngeri cu faptele bune şi rele la subțioară. 

Şi-n imensitatea bolții 
se aude, parcă zboară, 
trilul dulce, de fecioară, 
al privighetorii nopții. 


Uită parcă şi păunul 

să se mai împăuneze, 
parcă-şi ţine răsuflarea, 
de cristal curat, izvorul, 
şi zefiru-şi ține boarea 
amuţeşte blând şi dorul. 


Vocea-i de soprană alte 
modulează zeci de tonuri, 

note prefăcute-n sonuri, 
de la joase, la înalte. 


Până, binevoitor, 
ne aduce la ureche, 
un ecou fără pereche 
cântecul înăltător. 
Fără ca nimeni s-o ştie, Zâna Fantezie vine 
tiptil cu un paneraş de vise-narcise şi împarte la 


fiecare, în miez de noapte, aşa cum împărțea 
bunicuta castanele coapte. 

Iată un vis cu un arbore uriaş-uriaş, în a cărui 
scorbură îşi află sălaş întreg neamul de animale. El 
se numeşte arborele Sequoia, după voia unui trib 
de indieni din Sierra Nevada, cărora nu le place 
sfada cu americanii şi nici banii. Ei îşi văd liniștiți 
de treabă fumând pipa păcii. Acest arbore, numit 
şi mamut sau gigant are ramurile înconvoiate ce 
amintesc colții de mamut-elefant, străbunicul celui 
de azi. lată şi-un baobab, pe care africani îl mai 
numesc şi nabab, din pricina maimutelor care se 
dau huţa pe crengile lui. Cine vrea acest vis, scris 
pe o bucăţică de hârtie, aşa, ca să fie? 

Dacă nimeni nu-l vrea, păşesc în alt vis unde 
gărgărița Saveta merge cu tetracicleta pe 
margareta culeasă-n ajun. Un căpcăun negru ca un 
ceaun umblă încolo şi-ncoace, fiindcă nu are cu 

cine să se joace. Este doar ştiut, căpcăunul e ocolit 
şi de nimeni nu se face iubit. El e cam plângăcios 
şi ursuz şi locuieşte pe ringul amenajat special 
pentru meciul amical cu flamingul. 

Pasărea aceasta subțire-n picioare, habar 
n-are că trebuie să se bată în pumni, cu un 
reprezentant al neamului de căpcăuni. Şi nici n-ar 
putea să-şi pună mănuşi de pugilist pe aripile-i 
portocalii. 


El e doar artist şi ca toți artiştii, întotdeauna e 
trist. 

În alt vis, doi cocoşi aşteaptă cofe de moşi, 
prepelita se suie în prepeleac, găina cerne făina 
să-şi facă o turtă de leac. 

Tot aici, un cocor zboară cu capu-n nor, unui 
dromader îi cresc două cocoşe-n spinare şi de-aia 
nu iese primul la concursul de alergare. Coțofana 
Fana se ocupă de furtişaguri mărunte şi-şi 
zbârleşte penele-n frunte, ca să arate mai bine. 

lată un altul, unde apare şi domnişoara 
primăvară, încălțată-n conduri de rouă, în rochita 
cea nouă cu o trenă străvezie din aripi de libelulă. 
Ea presară-n ochi lumina, prin livezi trecând 
agale, se ascunde în petale să-ntâlnească-n ele 
albina. 

lat-o cum desferecă izvoare c-o baghetă 
fermecată, cât clipeşti trezind la viaţă, universul de 


135 


verdeață. Şi copacii stau în floare, dând bineţe din 
petale. 

Pot să vă împrumut şi vouă un vis, aşa cum 
v-am promis, dar e mai bine să vă căutaţi visele 
fiecare pe unde puteţi, altfel n-o să vă alegeţi cu 
nimic. Eu pot să vă ajut doar un pic. 

Să vă spun cum să procedați să călătoriți pe 
aripi de vis, ca îngerii în Paradis: 

Înspre lumea de poveşti 


trec trăsuri şi trec caleşti 

prin păduri de-argint şi-aramă 
unde cerul e-o năframă 

iar un şipot de izvoare 

te îmbie la răcoare. 


Se înalță pân! la stele 
fermecatele castele 
cu-mpărați şi-mpărătese 
prințişori şi mici prințese. 
Cu năstruşnici, mândri cai 
întrecându-se-n alai. 

Ori cu zânele frumoase, 
ori cu vrăjitoare rele 
care-ncalecă pe mături, 
sau pe lujere de scai. 

Unde fete îndrăzneţe 
ca şi curajoşi feciori, 
îti arată drumu-ndată 
înspre ţara fermecată. 


Domnul Alfabino, visa, ce altceva decât 
literele din alfabet, care se întrupau în chip 
misterios, fiecare, într-un element oarecare. 

A = era un avion din placaj, meşterit la traforaj. 


C = un cangur săritor, ce striga dup-ajutor, 
răsucindu-se pe-un tol, că rămăsese cu 
buzunăraşul gol. 
D = era un dromader, care stătea pitit după cuier. 
N = era un nor, vezi bine, plin de ceaţă (sau 
dulceaţă) şi legat de cer c-o aţă. 
O = păpuşa care nu ştia să meargă de-a buşa. 
R = era o rândunică, pe la streşine de case 
nimerise (cum, necum, nu am habar) locul vechi 
pentru cuibar. 
S = o stea din înălțime, dintre cele anonime, care 
tot aşteaptă-anume, de la astrologi un nume. 
T = frumosul trandafir era roşu abitir; el scosese 
cu mult chin, cu timiditate-n spin. 
Z = Zmeul Zet — era vezi bine, un balaur get- 
beget. 

S-au ascuns sub pleoape grele, astfel, visele 
acele: 

Flori şi greieri, licurici, libelule şi arici un 
sobor de iepuraşi, roi de-albine, fluturaşi şi-un 
bondar nemulțumit de atâta zumzăit Rândune- 
lele-n rochiţe, ciupercuţe cu altițe, paneraşe cu 
narcise şi-alte minunate vise... 


ste sh sh 

CAPITOLUL XXVIII 


În Sfârşit, a doua zi soseşte în Oraşul de 
Ametist, Atar cel Viteaz care povesteşte tuturor 
câte pătimise de când oraşul părăsise. Aflăm 
despre un personaj hapsân ca un căpcăun care 
într-o zi de post o sfârşeşte prost. 


kkk 


La Clubul Cubist din Oraşul de Ametist era 
gălăgie, ca-ntr-o menajerie. Ce se-ntâmplase? Joi 
pe la şase, în zori, se-ntorsese Atar de la război. 
Acum povestea cu însuflețire, tot ce pătimise de 
când oraşul părăsise. 

Un baci îi spusese că Harpo cel Crud, dăduse 
ordin să se pună încuietori la copaci. Şi colac 
peste pupăză, maşina tristeții se afla ascunsă, în 
scorbura unui copac. 

Povestea cum o fecioară, în soare 
înveşmântată, îi dăduse o floare de colt fermecată. 
Cu ea putea să descuie orice broască şi orice 
lăcată. Aşadar, sosise cu sufletul la gură, să-i 
scape pe oameni de încurcătură. 

Frumoasa Alena, de bucurie se făcuse 

rubinie. Uitase de orice tristeţe, dându-i bineţe. De 
atâția fiori de iubire, îi răsăriseră bujori în 
obrăjori. Inimioara îi dădea ghes, mai ales, să-l 
asculte cum povestea peripețiile multe. 

- Deşi atât de mult am colindat, aflați că nici 
o clipă nu v-am uitat. Nici eu nu mai ştiu pe unde- 
am fost: în Ţara Prințului Cenuşiu, în regatul 
Prințului Adoris cel cu Inima de gheaţă şi, într-o 
dimineaţă am eliberat-o pe prințesa Elva din 


mâinile lui. Nu mai spui, că m-am scăldat în 
Cascada Iubirii cu nişte prieteni azurieni, am 
trecut prin Cetatea Uitării care-i la capătul mării, 
prin Ţara Nălucilor Albe unde, ca să vezi şi să nu 
crezi, am trăit beţia celei dintâi zăpezi. Pe unde n- 
am fost? Nici nu le mai ştiu pe de rost. 

Dar cel mai mult mi-a plăcut în Țara 
Fanteziei, care seamănă cu cea copilăriei. 

Staţi să vă povestesc: 

În Ţara Fanteziei oamenii nu se grăbeau 
aproape deloc, aş putea vâri mâna-n foc că făceau 
treburile cu rost şi cu har şi de secolul vitezei nu 
aveau habar. Tineau cu toţii câte un fluture în 
buzunar, pe care-l dădeau în dar prietenilor 
adevăraţi. Toţi se credeau fraţi cu stelele şi cu luna 
cea tainică, ce ține locul de crainică a pământului, 
dând de veste la timp, când se iveşte fiecare 
anotimp. 

Totul era magnific, mare şi mic se 
împrieteneau la toartă, nemaiputând nimenea să-i 
despartă. 

Acolo, ca să fii scriitor de basme, istorioare, 
poveşti, nu trebuia nimic să născoceşti, cuvintele 
îți picau mură-n gură ca o cuminecătură. 

Pe plai întâlnea: balauri şi cai zburători, pe 
cer meteori şi zmei fioroşi călăriți de Feții 
Frumoşi. 


Multe minuni am văzut în această ţară. De la 
bătrâni până la prunci toţi hoinăreau prin zăvoaie 
şi lunci, să vadă fecioarele verii despletindu-şi 
cosiţele şi să le descâlcească poveştilor itele. 

Am întâlnit-o şi pe Zâna cea Bună ţinând 
ninsoarea-ntr-o mână şi ploaia în cealaltă simțind 
cum tresaltă pământul şi trimițând norii sau 
vântul, aprige raze de soare şi chiar fulgi de 
ninsoare. După ploaie, tatăl ei Zeul, arunca spre 
zenit curcubeul. Am întâlnit pe meleagurile acelea 
magicieni vestiți, care erau foarte iubiți. Unul era 
Azur Kibi care putea citi în zodii şi stele, putea 
vindeca bolile grele, doar cu un singur gest cu 
bagheta lui fermecată. Şi pot să vă spun fără ocol: 
vrăjitorii aveau în acea ţară un rol însemnat, 
fiindcă descoperiseră adevărul adevărat care, nu 
mai trebuia defel demonstrat, fund luat ca atare şi 
de mic şi de mare. 

Acolo păsările cloceau doar ouă pătrate, 
încât rămâneai de-a dreptul tablou, măi frate, când 
vedeai ce poate ieşi dintr-un asemenea ou. 

Uneori, apărea pe acoperiş o nălucă şi atunci 
te apuca subit dorul de ducă. Fantomele, fiecare, 
aveau în acea ţară mare căutare. Ele te vindecau 
din noapte în zori, de frică şi de fiori. 

Nimic nu era obişnuit ca pe meleagurile 
noastre, chiar şi apele erau mai albastre, păsările 


ceva mai măiastre, iar pământul mult mai ferit de 

dezastre. 
Trăia în acea ţară, unul 
botezat chiar Căpcăunul, 
un hapsân şi-un urâcios 
la mâncare pofticios. 
Toată viaţa lăcomise, 
ŞI acuma, pare-mi-se 
într-atât se îngrăşase, 
c-atârna cât alții şase. 
Nici nu se urnea din loc: 
un butoi, un poloboc. 
Când la casă da ocolul 
se dădea de-a rostogolul. 
Fiindcă îi crescuse guşă, 
nu mai încăpea pe uşă. 
Cât era de grăsuliu 
el se văita-n pustiu: 

Aoleu! mi-e-ntr-una foame 
şI-aş mânca şi acre poame! 
Lacom hăpăia o halcă, 
mestecând flămând din falcă. 
Şi fiind hapsân vezi bine, 

se ferea chiar şi de sine 

să nu-şi fure dumicatul. 

Dar, se vede, aşa-i fu datul, 
s-o păţească, nu mă mir 


când mânca mai abitir, 
ghiftuindu-se-ntr-atât 
1-a rămas deodată-n gât 
coşcogea înghițitură. 
Fără multă vorbărie, 
propria sa lăcomie 

ce-l dusese în ispită, 

l-a pierdut într-o clipită. 


- Dar la Harpo cel hain nu ai poposit puţin? 
întrebă sfios Lior, legănându-se când pe un picior, 
când pe celălalt. 

- Dragul nostru verişor, sigur c-am ajuns şi 
prin Castelul Împăratului Hain. E stăpân peste-o 
pădure, de o mie de leghe cel puţin. La Castelul 
fermecat însă nu l-am mai aflat. Căci plecase foc 
şi pară, să-l găsească pe duşmanul său de moarte, 
Raf cel fără de ţară. l-am cătat pe amândoi, fără 

urmă de ostoi. 

Umblă vestea negreşit, că acum s-au înfrățit 
şi-au jurat să mă omoare, pentru mândra-mi ca o 
floare. Pentru draga mea Alena, nu i-ar mai răbda, 
gheena! O să-i prind la strâmtorare pe răzoare. Şi 
atuncea să te ţii ce va fi cu aceşti nevrednici fu! 

CAPITOLUL XXIX 


Vedem cum Harpo cel Crud şi Raf cel fără 
de țară se înfrăţesc, pentru a-i face viaţa amară 
lui Atar cel Viteaz. 

Multe lucruri se mai aud despre Harpo cel 
crud! Din nord şi până-n sud, din est până-n vest, 
până la Everest, umblă vestea că-i un zălud. 
Stăpânea ţinutul, tiranul, cu arcanul. Ce jaf făcea 
când se întâlnea cu Raf! Lăsau pe cale numai 
lacrimi şi jale! Prăpăd mare cât vezi cu ochii în 
zare. 

Raf cel fără de ţară era un hoinar. Nu putea 
sta în loc măcar când se lupta. Se zvârcolea, se 
vânzolea şi pe unde trecea în goană, punea 
oamenii pe prigoană. Îi hăituia şi-i biciuia cu 
harapnicul şi cu scorpionul, dei dusese zvonul 
că-i mai crud decât Harpo cel zălud. 

Harpo şi Raf erau veri primari şi crescuseră 
ca doi vlăstari într-o tulpină fără lumină. În 
întuneric şi umezeală şi-au petrecut anii de şcoală. 
Şi pentru că erau rude, aveau inimile la fel de reci 

ŞI de crude. 

Pentru că detesta lumea întreagă, Harpo îşi 
făcuse un castel de marmură neagră. Părăsise 
castelul oval de opal moştenit din părinți, pe motiv 
că-l scotea din minţi. De ce? Era prea frumos! Din 
cale afară de arătos. Aşa că şi-a ales un domeniu 
pe grui şi şi-a ridicat un castel după inima lui. 
Acolo predominau culorile cenuşiu şi verzui, 
culori foarte sumbre şi era bântuit de tot felul de 


umbre. Fantome ciudate se arătau pe înserate. 
Năluci de fum dădeau buzna duium şi zgomote 
suspecte se auzeau neîncetat în acest loc 
blestemat. 

Harpo nu iubea lumina solară. Iarnă, vară în 
acel ţinut era noapte şi se auzeau şoapte stranii şi 
tpăt de bufniţe şi de cucuvele care prevesteau 
numai veşti rele. 

Harpo şi Raf nu-şi găsiseră niciunul 
logodnica hărăzită, fiindcă aveau inima vrăjită. De 
aceea, năzulau amândoi la Alena cea tristă şi 
duceau între ei un război ce nu există. Se 
ciondăneau de câte ori se întâlneau. Erau geloşi şi 
invidioşi şi din cale afară de suspicioşi. Ba-şi 
scoteau şi paloşele grele, să se bată cu ele. 

Când se gândeau la frumosul Atar, din ochi 
le sărea jar, din inimă scântei, ca la nişte lei 
paralei! 

Porneau în miez de noapte călare, să-l 
pândească şi să-l omoare! Pe lună nouă, să-l taie 
cu paloşu-n două. Şi fiecare să ia o jumătate, când 
soarele va fi gata de scăpătate. 

Se juraseră să-l îngroape până la brâu, lângă 
râu. Până la grumaz pe islaz. 

Să nu mai rămână os peste os, din Atar cel 
Frumos. 


Fiindcă Oraşul de Ametist fusese hărăzit 
pentru bucurie, pe cei doi îi apucase o aprigă furie. 
Doreau ca oraşul să devină trist, şi nu ştiau cum să 
facă, pentru ca nimănui să nu-i mai ardă de veselie 
ŞI de joacă. 

Încă din tinereţe, cei doi visaseră la maşina 
de izvorât tristețe. Moş Vreasc şi o vrăjitoare rea 
s-au ocupat de ea. Şi pentru ca nimeni să nu le-o 
fure, au ascuns-o în scorbura unui copac, în 
pădure. În pădurea cea arsă şi pustie, pentru ca 
nimeni să n-o ştie, şi-au pus la copac o încuietoare 
făcută din iarbă de fiare. Şapte lacăte mari şi late 
stăteau de strajă la uşa scorburei, ruginite de 
vreme, încât cheutorile scârțâiau şi gemeau la 
fiecare mişcare de vânt. 

Într-un cuvânt, aşa stăteau lucrurile cu cei 
doi oameni răi, care alergau peste munți, peste văi, 
să-l găsească o clipă măcar, singur pe Atar! 

CAPITOLUL XXX 


Atar se pregăteşte de luptă şi îi înfruntă pe 
cei doi. Suspinica îi dă în dar lacrima de 
chihlimbar, iar de la Alena, prințesa tristeţii, 
primeşte un potir cu apa vieții. 

Aşadar, cei doi aprigi duşmani şi rivali se 
înfățişară, ca să-l doboare pe viteaz. Din adversari 
mari şi tari, se-mprieteniră ca doi husari porniţi în 
bătălie pentru glie. I-a unit răul ca să ucidă flăcăul. 

Aşa că porniră aman, să lupte c-un băietan, 
de a cărui vitejie, spune povestea se cam dusese 
vestea. 

Atar primi de la Suspinica în dar, o lacrimă 
de chihlimbar care se putea trasforma fără prea 
mare larmă, într-o armă. În mâna unui viteaz 
adevărat, se prefăcea în paloş fermecat. 

O mogâldeaţă de ceață, care avea un toiag de 
zână şi locuia într-o văgăună la crucea lumii, îi 
dăruise, spun unii, o pană de privighetoare, care-l 
ajuta la nevoie, să zboare. lar de la Alena, prinţesa 
tristeții, Atar primise un potir cu apa vieţii. 

Cu asemenea arsenal, trecând o punte 
îngustă aştepta să-i înfrunte într-o bătălie cât se 
poate de justă. 

Deşi prietenii lui insistară să-l însoţească, 
Atar porni singur în această luptă vitejească. 

Curând cei doi apărură foc şi pară, de se 
întunecă afară. Se luau la întrecere cu vântul, 
mâncând pământul. 


Lupta fu dură şi Atar îi doborî pe amândoi 
dintr-o lovitură. Cu paloşul fermecat 1-a retezat. 
Praf şi pulbere s-a ales de cei doi zmei paralei. 
S-au făcut scrum şi apoi a ieşit fum. 

În locul lor a răsărit un firicel zglobiu de 
izvor. 

Cu apă vie, cine poate să ştie? 

CAPITOLUL XXXI 


Eroii noştri, bând din apa vieţii, plecă în 
căutarea maşinii infernale a tristeţii. O găsesc în 
pădurea arsă. Ca şi când totul ar fi fost o farsă, 


dezamorsează bomba, dezlănțuind în câteva 
momente o avalanşă de râs în torente. 

Ce triumf! Ce larmă şi ce bucurie s-au 
dezlănțuit, când s-a întors Atar cel viteaz din 
bătălie, mi-ar trebui o mie de ani să vă povestesc 
ŞI nici atunci nu sunt sigură c-am să isprăvesc. 

Toţi voiau să soarbă şi ei câte-un strop, din 
apa vieţii care să-i vindece de povara tristeții. 
Hotărâră imediat să plece în căutarea bombei 
ucigătoare de veselie. 

Ajunseră în Sanctuarul pădurii printre 
uscături, muşchi şi scorburi pline de răşină, dar, 
nici urmă de maşină! Totul era acolo întunecat şi 
numai hăţişuri şi vrejuri uscate, sau urzici care îi 
zgâriau precum țepii unui arici. 

Moş Vreasc stătea la pândă după un copac 
scorojit. Avea chipul străveziu şi pricăţit, un nas 

coroiat şi era foarte ridat. 

În inima codrului au descoperit un copac 
uriaş, cu frunzele mari şi o scorbură cât o şură. 
Şapte lacăte ruginite, stăteau de strajă la uşa 
platanului, să nu fie ruptă nemaipomenita vrajă. 


De bună seamă pe aici bântuiau pricolici, iar 
dintre scoruşi apăreau spiriduşi. Moş Vreasc se 
baza pe spiriduşi, şi-i considera supuşi. Spera să-i 
vină în ajutor, în caz că cineva voia să fure maşina 
buclucaşă. Dar Moş Vreasc era o fire laşă şi 
imediat fugi de la locul cu pricina, să nu fie 
descoperit şi pedepsit. 

Aşa că nu le-a fost greu să afle misterul 
tăinuit atâta timp. 

Cu floarea de colţ fermecată, Atar deschise 
uşa scorburei ferecate cu şapte lacăte. 

În sfârşit, au găsit ceea ce căutau. 

Maşina infernală a tristeții era o tărtăcuţă, o 
ciupercă grăsuță care, pe măsură ce creştea 
împrăştia tristeţe. 

Cavalerul Amat mai experimentat în astfel 
de mistere cu clanță, o înţepă de la distanță, cu 
prelungitorul telescopic prevăzut la vârf cu un ac 
şi-i veni de hac. 

În clipa când o străpunse se degajă din ea o 
energie vie, o căldură pe măsură şi un miros 

dulceag, greu şi ametitor. Nu era deloc uşor să stai 
în preajma ei, puteai chiar să te îmbeţi fără să bei. 
Imediat se prelinse un lichid, urât, care, nici 
nu era de privit. Negreşit, ar fi putut face rău 
orişicul. Deveni verzui, clocoti cât clocoti şi se 
prefăcu într-o vietate fantastică cu multe picioare, 


o arătare cu ochi bulbucaţi, cu braţe subțiri şi solzi 
ca de peşte. 

La o incantaţie a lui Alambic, vietatea se 
moleşi, solzii îşi pierdură strălucirea şi vietatea îşi 
destrămă conturul, transformându-se într-o masă 
amorfă. Când incantațţia se termină se auzi: "Fâs!" 
şi toți izbucniră în cascade de râs. Din arătare nu 
mai rămase decât o pată, mare şi întunecată. Se 
iscă deodată un vânt, se formă un vârtej ca un 
turbion şi luă totul în văzduh ca un duh. 

Atmosfera se lumină dintr-o dată şi în 
pădurea fermecată soarele străluci după atâta 
vreme, de vrăji şi blesteme. 

Feţele tuturor se înseninară şi apărură ca într- 
un clip, zâmbete pe chip. 

Cascade de veselie izbucniră-n pădure de 
s-au mirat şi fiarele, care ar fi putut să jure, că nu 
mai auziseră aşa ceva încă dinainte ca vrăjitoarea 
cea rea, să născocească maşina cu pricina. 

Se îmbrăţişară cu toţii şi se întoarseră, la 
Clubul Cubist, din oraşul de Ametist. 

ste she sf 

CAPITOLUL XXXII 


A doua zi în zori, are loc o bătălie cu flori. 
Apoi, fără vorbă multă, se pune la cale o 
nuntă,unde, dacă avem straie noi, suntem poftiți 
şi noi. 

În oraşul de Ametist era sărbătoare şi lumea 
ieşise la promenadă, pe stradă. Cineva avu 
năstruşnica idee să organizeze în zori, o bătaie cu 
flori. 

Pentru aceasta fură aduse crenguţe-nflorate, 
lujeri şi tulpiniţe de garofiţe. Trandafirii fiincă 
aveau ghimpi s-au dovedit foarte eficace, în 
războiul cu fiare şi dobitoace. 

Lăcrămioarele foarte simțitoare, cădeau pe 
obraji ca o ploaie de rouă pe grumaji. Îndeosebi 
Lăcrimel şi Lăcrămioara se băteau cu ele ca să mai 
uite de rele. 

Cu ghiocei se băteau copiii mai măricei şi 
de-atâta miros îşi frângeau os cu os. 

Fetele îşi aruncau violete în plete şi-apoi 

flori de măr să le înflorească în păr. Busuiocul se 
arunca numai în sân, sau după ureche, c-aşa era 
mitul, fetele să-şi găsească ursitul. 


Din flori de cale, bărbaţii sorbeau licori ca 
din pocale, nectaruri de zei din brebenei şi apoi le 
aruncau în spate, ca pe potcoave uzate. 

Deşi-i o floare regală, cala e din cale afară de 
rară. Copiii îşi făcuseră sorcove din mâţişori, stele 
din lumânărele. 

Cu gherghine s-a dezlănțuit un război în 
lege, ca unul cu ciomege. Normal că nu se puteau 
bate cu flori de potbal, ci le foloseau drept scuturi, 
ca să se apere de fluturi. 

Din flori albe de nalbe, fetele şi-au făcut 
salbe, brățări, ca să scape de supărări. 

Cu gladiole, ce să mai spun, erau răpuşi puii 
de căpcăun. 

Capsulele de maci sunt numai bune, să ataci 
inamicul fără sfială şi să-l îmbolnăveşti de o boală 
mortală: trasul la aghioase printre atâtea flori 
deosebit de frumoase. 

Cu asemenea arsenal, ce să vă zic, orice 
război pare un nimic, un fleac, o bagatelă. Nu-ţi 
mai trebuia nici umbrelă, ca s-o agăţi în cui dacă 
aveai floarea soarelui şi-o purtai pe chelie ca o 
tichie. 

Tare-aş vrea să mă bată cineva cu flori 

albastre de nu mă uita! 


Să-mi facă bum-bum, cu efluvii întregi de 
parfum sau cu buchete de liliac să-mi vină de hac. 
Cu frezii cum fac francezii. Măcar cu levănţică 
să-mi mai uit de urât şi de frică. Sau cu sulcine să 
mă simt bine. Cu petunii, că doar nu dau hunii! 
Să-mi facă un cucui cu floarea cucului. Să-mi 
zică: "Hei, mâinile sus!" Şi să mă-mpuşte cu 
stânjenei, cu flori de lotus şi tei. 

Însă e mai bine să primeşti în piept imortele, 
fiindcă ele, lila, precum sunt, nu se scutură-n vânt 
şi sunt nemuritoare, cum ar trebui să fie orişice 
floare. 

Iată că vin băieţii, călăreţi, să se bată cu flori 
de scaieți. Vin şi vin să lupte cu flori de ciulin. 
Fiindcă florile cu spini nu rănesc pe cei ce se 
iubesc. 

Cu atangic se bătea Domnul Alambic. 
Fiindcă a observat că floarea aceasta roşie şi 
portocalie, e mai bună dintr-o mie la răpus 
adversarul. 

Poţi să aduci cu carul zambile, nu vor ține 
loc de cartuşe şi bile. Aşa că mai bine să foloseşti 
portolaci când vrei să ataci. Înarmat cu zorele, poţi 
să participi la lupte grele. 

Ce de fiori mi-a produs bătaia cu flori! 
Inofesiva bătălie cu roze şi tuberoze. 

Pui capăt răului, cu mustaţa flăcăului. Tai 
capul zmeului, cu gura leului. Cu crăițele poți să 
aperi zeițele. Acoperi larma numai cu Violeta di 
Parma. 

De-atâta parfum de tuberoze, s-au tămăduit 
de orice nevroze. Chiar şi Zorin s-a vindecat cu un 
spin. Cu o floare de gulie, s-au lecuit de 
melanocolie. Cu o crizantemă au rezolvat orice 
problemă. 

Şi uite-aşa, cu petale, stamine, pistil, au dus 
un război foarte util, în luna april. 

Apoi, au pus la cale nunta lui Atar cu Alena. 
Au poftit invitaţi tocmai de pe Sena şi din Carpaţi, 
cavaleri cu inima vitează, după cum urmează: 
Piticii din Ţara Azuro în frunte cu Înțeleptul Azur 
Kubi, toţi veniţi în straie portocalii şi azurii. Prinţul 
Cenuşiu cu Elva lui cea frumoasă, care stătuse 
multă vreme departe de casă, răpită de Prinţul 
Adoris cel cu inima de gheaţă. Acesta devenise 
Adoris cel blând şi când turnul lui orb se 
prăbuşise, vraja se topise şi imediat se îndrăgostise 
de Savinia, pădureanca lui Run, fântânarul 
bătu-l-ar harul. 

De la Castelul Prințului Cenuşiu, nici nu mai 
ştiu câți invitați nu veniseră. Piticii Bic şi Dic, 
Arlechinul Flipo şi Vânătorul de Stele cu părul 
numai inele; Meşterul Alb, cel cu părul dalb, Flav 

cel Firav care-şi aflase firul vieţii în floarea 
tinereții. 

Cu puţin noroc ar fi venit chiar şi Gâlbocul 
Spiroc, dacă n-ar fi trebuit să păzească 
măruntaielele pământului, pentru ca nimeni să nu 
le găsească. 

De asemenea, mai fuseseră invitaţi: oaia laia 
c-un berbec de la Baia. Un purcel, în ureche c-un 
cercel. El venise singurel; 

Şapte pureci respectabili care nu erau 
capabili să mai sară-ntr-o bătută, fiindcă sufereau 
de gută. 

Fără vorbărie multă, fiindcă nu ştii cine- 
ascultă, am încălecat pe-un băț şi-am pornit-o la 
ospăț. Cu o floare de cicoare prinsă-n tâmplă, să 
vedem ce se întâmplă... 

CAPITOLUL XXXIII 


Să păşim, doi câte doi, tocmai când e 
nunta-n toi, nuntă mare cu artişti, dansatori şi 
pugilişti. Vrei şi dumneata să rişti? Dacă nu, veți 
rămâne veşnic trişti... 

Alena în rochia de mireasă roză, era 
frumoasă ca o mimoză, şase pitici îi duceau trena, 
domnişoarei Alena. Iar Atar, nimeni n-are habar 
ce chipeş era, să-l sorbi din ochi, nu altceva! 

Nu mai vedeai chipuri triste de actori şi 
artiste. Răsăriseră şapte sori, când au apărut 
dansatoarele de mână cu dansatori. 

Nu mai puteai un deget să mişti, fără să dai 
de unul-doi artişti. Artiştii întâlniți erau 
nemaipomeniți. O ceată de menestrei, căci nu e 
lipsă de ei, cântau pe-ntrecute din cobze şi alăute. 
Fără ei pe suflete s-ar fi aşternut funigei. 

Apoi, mai erau muzicanții savanţi, care 
cântau după cum porunceau regii, numai arpegii. 

Artiştii, cum am mai zis, sunt ca îngerii în 
Paradis. Nu vedeai un artist trist, chiar dacă era 

solist la Ateneu, încât era greu, să le vorbeşti 
despre melancolie. Mai bine de poezie,de lună, de 
stele. 

Orice artă, spun eu, vine direct de la 
Dumnezeu. Ea este, mai presus de fire, un crâmpei 
de dumnezeire. 

la priviți acest menuet! Ce grație, ce 
splendori de culori într-o sală de marmură, sau 
într-un palat de mărgean diafan. Alungă pe loc, 
orice alean. 

Alt artist care-şi urma destinul, era 
dumnealui Arlechinul. Nici să-l tai nu stătea pe loc 
şi se mişca de parcă ar fi înghițit o găleată de 
frişcă. A tot ţopăit şi-a sărit, făcând tumbe ca la 
rumbe. 

Dar Măria Sa Actorul! Copilul teribil care, în 
mod miraculos întoarce lumea pe dos şi te face să 
trăieşti, o mie şi una de poveşti! 

Meritai chiar  sudalme, dacă nu te 
învredniceai să baţi din palme. 

Actorul, tânăr, frumos, mi-a oferit, ce 
chilipir, fără zăbavă, o felie de viaţă pe tavă. 

Un alt spectacol sublim a fost cel oferit de 
mim! Mimul, vă spun de la început, nu e limbut, ci 
e un actor foarte mut. Nu că n-ar avea gură să 
strige când frige, însă, pesemne, lui îi place să 
vorbească prin semne. 

Ce măreție! Să fu precum un mim, cel mai 
vestit anonim! 

Şi uite-aşa, cu actori şi actrițe, v-am turnat o 
mie de gogoriţe, de prin sarici şi de prin tolbe, să 
vă-mpodobesc cu cercei de vorbe. Să le prindeţi la 
ureche, ca pe vişine, pereche. De prin cărți, din 
auzite ia Înşir-te mărgărite! 

Acum să nu vă miraţi, dar am fost şi noi 
invitați. Se vede treaba, ca să nu stăm degeaba. 
Deşi nu ştiam nici dansul şi nici pe la baluri n-am 
prea umblat, ne-am dus cu adevărat. 

Dar, decât să nu dansezi la o asemenea 
nuntă, mai bine înfruntă un uragan într-un pahar 
cu apă curată. Cine scapă, nu-i mai trebuie nici 
nuntă, nici vreo altă agapă. 

Notă. Vă rog nespus să nu credeţi o iotă din 
cele ce v-am spus. 

Iar eu am încălecat pe-o şa, lăsându-i pe Atar 
şi Alena, aşa şi aşa, am încălecat pe-un fulg de 
nea, până la voi, în zăvoi, să vă mai ţin de urât, 
măcar atât. 

Şi tot aşa, povestea poate continua la infinit, 
dacă nu mă grăbesc să-i pun un SFÂRŞIT! 

